**УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

**БАЙНГЫН ХОРООНЫ 5 ДУГААР САРЫН 06-НЫ ӨДӨР /ЛХАГВА ГАРАГ/-ИЙН**

 **ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-5 |
| 2 | *Дууны бичлэг:*1.Тэтгэврийн даатгалын шимтгэлийн нэрийн дансны тухай хуульд нэмэлт оруулах тухай хуулийн төсөл /Засгийн газар 2015.04.10-ны өдөр өргөн мэдүүлсэн, анхны хэлэлцүүлэг/ | 6-10 |
| 2.Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай хуулийн төсөл. /Засгийн газар 2015.04.10-ны өдөр өргөн мэдүүлсэн, эцсийн хэлэлцүүлэг/ | 10-12 |
| 3.Монгол Улсын эдийн засаг, нийгмийг 2016 онд хөгжүүлэх үндсэн чиглэл батлах тухай Улсын Их Хурлын тогтоолын төсөл. /Засгийн газар 2015.04.30-ны өдөр өргөн мэдүүлсэн, анхны хэлэлцүүлэг, санал, дүгнэлтээ Эдийн засгийн байнгын хороонд хүргүүлнэ./ | 12-34 |

**Монгол Улсын Их Хурлын 2015 оны хаврын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 5 дугаар сарын 12-ны өдөр /Лхагва гараг/-ийн хуралдааны гар тэмдэглэл**

 Нийгмийн бодлого, боловсрол, соёл, шинжлэх ухааны байнгын хорооны дарга, Улсын Их Хурлын гишүүн Д.Батцогт ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 19 гишүүнээс 10 гишүүн ирж 52.6 хувийн ирцтэйгээр, 14 цаг 48 минутад Төрийн ордны “Б” танхимд эхлэв.

 Тасалсан: Д.Арвин, С.Дэмбэрэл

 Чөлөөтэй: Л.Гантөмөр, Я.Санжмятав, А.Тлейхан.

 Эмнэлгийн чөлөөтэй: Ё.Отгонбаяр

 **Нэг.Тэтгэврийн даатгалын шимтгэлийн нэрийн дансны тухай хуульд нэмэлт оруулах тухай хуулийн төсөл** /Засгийн газар 2015.04.10-ны өдөр өргөн мэдүүлсэн, анхны хэлэлцүүлэг/

Хэлэлцэж буй асуудалтай холбогдуулан Монгол Улсын Засгийн газрын гишүүн, Хүн амын хөгжил, нийгмийн хамгааллын сайд С.Эрдэнэ, Хүн амын хөгжил, Нийгмийн хамгааллын яамны Стратеги бодлого төлөвлөлтийн газрын дарга Ц.Туваан, Хүн амын хөгжил Нийгмийн хамгааллын яамны Нийгмийн даатгалын албаны дарга С.Дорждэрэм нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх О.Баяраа, Ж.Чимгээ, референт М.Отгон, Р.Болормаа, Б.Болортуяа нар байлцав.

 Хуулийн төсөлтэй холбогдуулан Монгол Улсын Засгийн газрын гишүүн, Хүн амын хөгжил, нийгмийн хамгааллын сайд С.Эрдэнэ тайлбар хийв.

 Тэтгэврийн даатгалын шимтгэлийн нэрийн дансны тухай хуульд нэмэлт оруулах тухай хуулийн төслийн анхны хэлэлцүүлгийг хийсэн талаар Төсвийн байнгын хорооны санал, дүгнэлтийг Байнгын хорооны дарга, Улсын Их Хурлын гишүүн Д.Батцогт танилцуулав.

 Хуулийн төсөлтэй холбогдуулан холбогдуулан Улсын Их Хурлын гишүүн С.Одонтуяа, Ц.Оюунгэрэл нарын тавьсан асуултад Монгол Улсын Засгийн газрын гишүүн, Хүн амын хөгжил, нийгмийн хамгааллын сайд С.Эрдэнэ хариулж тайлбар хийв.

 Улсын Их Хурлын гишүүн Ц.Оюунгэрэл хуулийн төслийг анхны хэлэлцүүлгээр нь баталъя гэсэн горимын санал гаргав.

 Улсын Их Хурлын гишүүн Ц.Оюунгэрэлийн гаргасан, хуулийн төслийг анхны хэлэлцүүлгээр нь баталъя гэсэн горимын саналыг дэмжье гэсэн санал хураав.

 Зөвшөөрсөн 10

 Татгалзсан 0

 Нийт 10

 100 хувийн саналаар горимын санал дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Д.Хаянхярваа Улсын Их Хурлын чуулганы нэгдсэн хуралдаанд танилцуулахаар тогтов.

 Уг асуудлыг 15 цаг 01 минутад хэлэлцэж дуусав.

 Хуралдааныг 15 цаг 01 минутаас 15 цаг 41 минутад Улсын Их Хурлын гишүүн С.Одонтуяа даргалав.

 **Хоёр.Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай хуулийн төсөл.** /Засгийн газар 2015.04.10-ны өдөр өргөн мэдүүлсэн, эцсийн хэлэлцүүлэг/

 Хэлэлцэж буй асуудалтай холбогдуулан Монгол Улсын Засгийн газрын гишүүн, Хөдөлмөрийн сайд С.Чинзориг, Хөдөлмөрийн дэд сайд Ж.Батхуяг, Хөдөлмөрийн яамны Хөдөлмөрийн харилцааны бодлого зохицуулалтын газрын дарга Б.Алимаа, Хөдөлмөрийн яамны Хөдөлмөрийн харилцааны бодлого зохицуулалтын газрын мэргэжилтэн Т.Эрдэнэ, Хуулийн Зөвлөх Ц.Батнасан нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх О.Баяраа, Ж.Чимгээ, референт М.Отгон, Р.Болормаа, Б.Болортуяа нар байлцав.

 Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай хуулийн төслийн талаар танилцуулгыг Улсын Их Хурлын гишүүн С.Одонтуяа танилцуулав.

 Танилцуулгатай холбогдуулан Улсын Их Хурлын гишүүн Ц.Оюунгэрэлийн тавьсан асуултад Монгол Улсын Засгийн газрын гишүүн, Хөдөлмөрийн сайд С.Чинзориг, Хөдөлмөрийн дэд сайд Ж.Батхуяг, Хөдөлмөрийн яамны Хөдөлмөрийн харилцааны бодлого зохицуулалтын газрын дарга Б.Алимаа нар хариулж, тайлбар хийв.

 С.Одонтуяа: - Хөдөлмөрийн аюулгүй байдал, эрүүл ахуйн тухай хуулийн төслийг чуулганы нэгдсэн хуралдааны эцсийн хэлэлцүүлгээр хэлэлцүүлэхийгдэмжье гэсэн санал хураав.

 Зөвшөөрсөн 9

 Татгалзсан 1

 Нийт 10

 90.0 хувийн саналаар дэмжигдлээ.

 Байнгын хорооны танилцуулгыг Улсын Их Хурлын гишүүн Д.Сумъяабазар Улсын Их Хурлын чуулганы нэгдсэн хуралдаанд танилцуулахаар тогтов.

 Уг асуудлыг 15 цаг 11 минутад хэлэлцэж дуусав.

 **Гурав.Монгол Улсын эдийн засаг, нийгмийг 2016 онд хөгжүүлэх үндсэн чиглэл батлах тухай Улсын Их Хурлын тогтоолын төсөл.** /Засгийн газар 2015.04.30-ны өдөр өргөн мэдүүлсэн, анхны хэлэлцүүлэг, санал, дүгнэлтээ Эдийн засгийн байнгын хороонд хүргүүлнэ./

 Хэлэлцэж буй асуудалтай холбогдуулан Монгол Улсын Засгийн газрын гишүүн, Хүн амын хөгжил, Нийгмийн хамгааллын сайд С.Эрдэнэ, Хөдөлмөрийн сайд С.Чинзориг, Эрүүл мэнд, спортын дэд сайд Д.Атармаа, Боловсрол, соёл, шинжлэх ухааны яамны Стратегийн бодлого, төлөвлөлтийн газрын дарга Б.Насанбаяр, Боловсрол, соёл, шинжлэх ухааны яамны Санхүү, эдийн засгийн газрын дарга Т.Баярхүү, Хүн амын хөгжил, нийгмийн хамгааллын яамны Стратеги бодлого, төлөвлөлтийн газрын дарга Ц.Туваан, Эрүүл мэнд, спортын яамны Стратеги бодлого, төлөвлөлтийн газрын дарга Р.Оюунханд, Хөдөлмөрийн яамны Хөдөлмөрийн харилцааны бодлого зохицуулалтын газрын дарга Б.Алимаа, Сангийн яамны Эдийн засгийн бодлогын газрын дарга Г.Батхүрэл, Сангийн яамны Эдийн засгийн хөгжлийн бодлого, төлөвлөлтийн хэлтсийн дарга Ч.Тавинжил, Сангийн яамны Эдийн засгийн бодлогын газрын Макро эдийн засгийн бодлогын хэлтсийн дарга Ч.Отгонбаяр, Хүн амын хөгжил, нийгмийн хамгааллын яамны Нийгмийн даатгалын албаны дарга С.Дорждэрэм, Халамж, үйлчилгээний газрын дарга Ц.Алтанчимэг, Халамж, үйлчилгээний газрын Санхүү бүртгэл төлөвлөлтийн газрын дарга Л.Гандолгор, Эрүүл мэнд, спортын яамны Стратегийн бодлого төлөвлөлтийн газрын мэргэжилтэн Н.Оюунгэрэл, Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн С.Санжжав, Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн Ш.Мөнхбат, Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн Ж.Ганбаяр нарын бүрэлдэхүүнтэй ажлын хэсэг оролцов.

 Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх О.Баяраа, Ж.Чимгээ, референт М.Отгон, Р.Болормаа, Б.Болортуяа нар байлцав.

 Эрүүл, мэнд спортын яамны танилцуулгыг Эрүүл мэнд, спортын дэд сайд Д.Атармаа, Хөдөлмөрийн яам, Боловсрол, соёл, шинжлэх ухааны яам, Хүн амын хөгжил, нийгмийн хамгааллын яамны танилцуулгыг Монгол Улсын Засгийн газрын гишүүн, Хөдөлмөрийн сайд С.Чинзориг нар танилцуулав.

 Танилцуулгатай холбогдуулан Улсын Их Хурлын гишүүн Л.Энх-Амгалан, Л.Эрдэнэчимэг, Д.Хаянхярваа нарын тавьсан асуултад Монгол Улсын Засгийн газрын гишүүн, Хөдөлмөрийн сайд С.Чинзориг, Эрүүл мэнд, спортын дэд сайд Д.Атармаа, Боловсрол, соёл, шинжлэх ухааны яамны Стратегийн бодлого, төлөвлөлтийн газрын дарга Б.Насанбаяр, Хүн амын хөгжил, нийгмийн хамгааллын яамны Стратеги бодлого, төлөвлөлтийн газрын дарга Ц.Туваан, Сангийн яамны Эдийн засгийн бодлогын газрын дарга Г.Батхүрэл нар хариулж, тайлбар хийв.

 Зарчмын зөрүүтэй саналын томьёоллоор санал хураалт явуулав.

 **Д.Батцогт: -** Улсын Их Хурлын гишүүн Д.Хаянхярваа, Д.Сумъяабазар, О.Энх-Амгалан, Д.Сарангэрэл нарын гаргасан, Олонхүүхэд төрүүлсэн эх, олон хүүхэдтэй гэр бүлийг дэмжих хөтөлбөр боловсруулна гэсэн саналыг дэмжье гэсэн санал хураав.

 Зөвшөөрсөн 10

 Татгалзсан 3

 Нийт 13

 76.9 хувийн саналаар зарчмын зөрүүтэй санал дэмжигдлээ.

 Улсын Их Хурлын гишүүн Д.Хаянхярваа, Д.Сумъяабазар, Л.Энх-Амгалан, Д.Сарангэрэл нарын гаргасан, Малчдын хөдөлмөрийн онцлогийг харгалзан тэтгэврийн насыг өөрчлөх асуудлыг судалж шийдвэрлэнэгэсэн саналыг дэмжье гэсэн санал хураав.

 Зөвшөөрсөн 8

 Татгалзсан 5

 Нийт 13

 61.5 хувийн саналаар зарчмын зөрүүтэй санал дэмжигдлээ.

 Улсын Их Хурлын гишүүн Д.Хаянхярваа, Д.Сумъяабазар, Л.Энх-Амгалан, Д.Сарангэрэл нарын гаргасан, Ахмадуудаа халамжлах, ач санах хуультай болногэсэн зарчмын зөрүүтэй саналыг дэмжье гэсэн санал хураав.

 Зөвшөөрсөн 5

 Татгалзсан 8

 Нийт 13

 38.5 хувийн саналаар зарчмын зөрүүтэй санал дэмжигдсэнгүй.

 Байнгын хорооноос гарах санал, дүгнэлтийг Улсын Их Хурлын гишүүн Л.Энх-Амгалан Улсын Их Хурлын чуулганы нэгдсэн хуралдаанд танилцуулахаар тогтов.

 Хуралдааныг 15 цаг 41 минутаас Байнгын хорооны дарга, Улсын Их Хурлын гишүүн Д.Батцогт даргалав.

***Хуралдаан 1 цаг 40 минут үргэлжилж, 16 цаг 28 минутад өндөрлөв.***

 Тэмдэглэлтэй танилцсан:

 НИЙГМИЙН БОДЛОГО, БОЛОВСРОЛ,

 СОЁЛ, ШИНЖЛЭХ УХААНЫ БАЙНГЫН

 ХОРООНЫ ДАРГА Д.БАТЦОГТ

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

 **БАЙНГЫН ХОРООНЫ 5 ДУГААР САРЫН 12-НЫ ӨДӨР**

 **/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 ***Хуралдаан 14 цаг 48 минутад эхлэв.***

 **Д.Батцогт: -** За Байнгын хорооны ирц хүрлээ. Ирвэл зохих 19 гишүүнээс 10 гишүүн ирсэн байна. Ирц 52.6 хувьтай. Хуралдаанаа эхэлье.

 Өнөөдрийн хэлэлцэх асуудал танилцуулъя.

 1.Монгол Улсын эдийн засаг, нийгмийг 2016 онд хөгжүүлэх үндсэн чиглэлийн төслийг хэлэлцэнэ.

 2.Тэтгэврийн даатгалын шимтгэлийн нэрийн дансны тухай хуульд нэмэлт оруулах тухай хуулийн төслийн анхны хэлэлцүүлгийг явуулна.

 3.Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулна.

 За 1 дүгээр асуудлыг би 3 дугаар асуудал болгож өөрчлөх саналтай байна. Яагаад гэхээр ажлын хэсэг нь өөр Байнгын хороотой давхардаж байгаа учраас төгсгөл рүү нь хэлэлцвэл ажлын хэсэг амжаад ирэх байх гэж бодож байна. Хэлэлцэх асуудалтай холбоотой өөр саналтай гишүүд байна уу? Алга байна. Хэлэлцэх асуудлаа баталлаа.

 1 дүгээр асуудал. Тэтгэврийн даатгалын шимтгэлийн нэрийн дансны тухай хуульд нэмэлт оруулах тухай хуулийн төслийн анхны хэлэлцүүлгийг явуулъя. За одоо чинь юу билээ? Дэг танилцуулъя. Улсын Их Хурлын Дэгийн тухай хуулийн 21.11-т Байнгын хороо төслийн анхны хэлэлцүүлэг явуулах үед гишүүд хууль санаачлагчаас асуулт асууж, саналаа урьдчилан бичгээр томьёолж, хуралдаан даргалагчид өгсний үндсэн дээр түүнийхээ үндэслэлийг тайлбарлан 5 минутаас илүүгүй хугацаанд үг хэлж санал хураалгах. Санал нь олонхын дэмжлэг аваагүй бол нэгдсэн хуралдаанд зарчмын зөрүүтэй саналаа тайлбарлан үг хэлж санал хураалгах хүсэлтээ Байнгын хорооны санал, дүгнэлтэд тусгуулж болно гэж заасан. Зармын зөрүүтэй санал гаргах гишүүн байна уу? За С.Эрдэнэ гишүүн.

 **С.Эрдэнэ: -** Баярлалаа. Байнгын хорооны гишүүдэд энэ хуулийн талаар товчхон мэдээлэл өгье. Энэ хууль бол 1 заалттай. Зохицуулалт нь их товч, тодорхой ийм хуулийн нэмэлт байгаа. Өнөөдөр одоо Нэрийн дансны хуулиар тэтгэвэрт гарах эрх нь үүссэн 15 мянга орчим эмэгтэйчүүд энэ онд эрх нь үүсэж байгаа. Тэгээд яг шинэ хуулиар бол Нэрийн дансны хуулиар тэтгэвэр нь тогтоогдохоор байгаа. Гэтэл эдгээр иргэдийн 70 орчим хувь хуучин тогтолцоогоор тогтоох тэтгэврийн хэмжээ шинэ Нэрийн дансны хуулиар тогтоох тэтгэврийн хэмжээ 2-ын зөрүү бол нэлээн өндөр байгаа. 30 орчим хувь нь бол хуучин тогтоогдож байснаас илүү тогтоогдохоор гээд ингээд нэгхэсэг нь өндөр, нэг хэсэг нь бага гэсэн ийм харилцан адилгүй нөхцөл байдлууд үүсээд байгаа юм. Тэгээд бага тал нь илүү өндөр байгаа юм. 70 орчим хувь нь.

 Тэгэхээр үүн дээр бид нар бас ингээд нэлээн ярилцаад Нийгмийн даатгалын, Тэтгэврийн даатгалын сангийн тухай хуулийн Нэрийн дансны тухай хуульд нэмэлт, өөрчлөлт оруулъя тэгээд үүн дээрээ тухайн үед энэ 2021 он хүртэл бодлогын юу хэлэлцэж баталж байх үед Нэрийн дансны хууль хэрэгжиж эхлэх үед шаардлагатай бол нэмэлт хуульд өөрчлөлт оруулах замаар асуудлыг зохицуулна гэсэн ийм хуулийн заалттай. Тэрийг баримтлаад бид нар хуулийг оруулж ирж байгаа. Тэгээд одоо тэтгэвэрт гарч байгаа иргэдийн хувьд ерөөсөө тэднийхээ эрх ашгийг дээдлээд, сонголттой хувилбараар хуулийн өөрчлөлтийг оруулъя. Хэрвээ өөрийнх нь одоо хуучин хуваарилалтын зарчмаар ингээд тэтгэвэр тогтоолгох тохиолдолд өндөр байх юм бол түүнийгээ сонгож болно. Эсвэл Нэрийн дансны тухай хуулиар сонговол өндөр байвал түүнийгээ сонгож болохоор аль өөртөө ашигтай хувилбараар сонгох боломжийг нь даатгуулагчид олгосон ийм л хуулийн өөрчлөлт байгаа юм.

 Ямар нэгэн одоо төсөв санхүүгийн нэмэлт эх үүсвэр бол шаардагдахгүй. Ямар нэгэн өөр хууль эрх зүйн зохицуулалтад бол өөрчлөлт оруулах шаардлага байхгүй ийм хууль байгаа юм. Тийм учраас үүнийг та бүхэн хэлэлцээд анхны хэлэлцүүлгээр батлах саналыг дэмжиж өгөхийг та бүгдээс хүсье

 **Д.Батцогт: -** Төсвийн байнгын хороо хуралдаад санал, дүгнэлтээ манай Байнгын хороонд хүргүүлсэн. Энэ дүгнэлтийг одоо би танилцуулах үүрэг авсан юм. Үүнийг уншаад өгье.

 Байнгын хорооны дарга, эрхэм гишүүд ээ, Монгол Улсын Засгийн газраас Улсын Их Хуралд өргөн мэдүүлсэн Тэтгэврийн даатгалын шимтгэлийн нэрийн дансны тухай хуульд нэмэлт оруулах тухай хуулийн төслийн анхны хэлэлцүүлгийг Төсвийн байнгын хороо 2015.05.06-ны өдрийн хуралдаанаар хэлэлцлээ.

 Төслийг Байнгын хорооны хуралдаанаар хэлэлцэх үед Улсын Их Хурлын гишүүн Д.Дэмбэрэл цаашдаа нэрийн данс байх уу гэдгийг сонголтоор шийдэх гээд байна. Энэ асуудлыг Нийгмийн даатгалын бодлогын баримт бичигт тусгах нь зүйтэй. Улсын Их Хурлын гишүүн Ч.Хүрэлбаатар иргэдийн хувьд тэтгэвэр нь дансандаа бүрэн орсон байх хэрэгтэй бөгөөд тэр сонголтоо өөрөө хийх нь иргэдэд чирэгдэл багатай. Иргэдийн хувьд бол бага тэтгэврийг сонгохгүй тул төр сонголтоо хийхээр хуулийн төслийг өөрчлөх хэрэгтэй гэсэн саналуудыг хэлсэн бөгөөд хуралдаанд оролцсон гишүүдээс хуулийн төслийн талаар зарчмын зөрүүтэй санал гараагүй болно.

 Төсвийн байнгын хороо Улсын Их Хурлын чуулганы хуралдааны дэгийн тухай хуулийн 21 дүгээр зүйлийн 21.3 дахь хэсэгт заасны дагуу Нийгмийн бодлого, боловсрол, соёл, шинжлэх ухааны байнгын хороонд санал дүгнэлтээ хүргүүлж тус Байнгын хорооны хуралдаанд Улсын Их Хурлын гишүүн Д.Батцогтоор танилцуулахаар тогтлоо.

 Байнгын хорооны эрхэм гишүүд ээ, Тэтгэврийн даатгалын шимтгэл нэрийн дансны тухай хуульд нэмэлт оруулах тухай хуулийн төслийн анхны хэлэлцүүлэг хийсэн талаар Төсвийн байнгын хорооны санал, дүгнэлтийг шийдвэрлэж өгөхийг хүсье гэсэн ийм дүгнэлтийг ирүүлсэн байна.

 Төсвийн байнгын хорооны санал, дүгнэлт болон асуулт асуух гишүүн байна уу? Алга байна. Кноп дарсан юм уу. Аан за. Ц.Оюунгэрэл гишүүнээр тасаллаа. За С.Одонтуяа гишүүн асууя.

 **С.Одонтуяа: -** Энэ Ч.Хүрэлбаатар гишүүний асуусан асуултад л би хариулт сонсох гэсэн юм. Иргэн хүн бол тэртээ тэргүй бага тэтгэврийг нь сонгохгүй учраас төр сонголтоо хийгээд энэ сонголт нь танд илүү хэрэгтэй гэдэг саналыг л хэлэх гэсэн юм шиг байна. Энэ ер нь боломж нь байдаг юм уу? Эсвэл иргэн хүнд бас аль ч хэлбэрийг нь сонгож болох тийм боломж байгаа юм болов уу? Логикийн хувьд бодоход мэдээж аль ихийг нь л сонгоно.

 **Д.Батцогт: -** За С.Эрдэнэ сайд хариулъя.

 **С.Эрдэнэ: -** С.Одонтуяа гишүүний асуултад хариулъя. Ч.Хүрэлбаатар гишүүний яриад байгаа нь болохоор шууд ингээд хууль дээрээ заагаад хуульчилбал яасан юм бэ гэсэн ийм санал хэлээд байгаа юм. Би сая тайлбарлалаа шүү дээ. Нийт 15 мянган эмэгтэй даатгуулагчийн эрх үүсэж байгаа. Гэтэл үүний 70 орчим хувь нь бол одоо байгаа хуулиар тогтоолгохоос бага тогтоолгохоор байгаа юм. Судалгаагаар, тооцоогоор. Доод тал нь 30-100 мянгын хооронд зөрүү гарахаар байгаа. 30 гаруй хувь нь болохоор өндөр гарахаар байгаа юм. Уул уурхайд ажиллаж байсан өндөр орлоготой байсан. Тэгэхээр нэг заалтаар хуульчлах юм бол нэг бол 30 хувьтай хэсэг хожих гээд, нэг бол 70 хувьтай хожих гээд байгаа ч юм уу, эсвэл аль нэг нь хожигдох гээд байгаа байхгүй юу. Тэгэхээр даатгуулагчийн эрх ашгаа дээдлэх үүднээсээ даатгуулагчдад сонголтын эрхийг нь олгоод өөрт нь, тийм ээ. Өөрөө сонго. Алийг сонгох вэ? Өөрт аль ашигтайгаа л сонгоно шүү дээ. Тэгээд тэрийг нь хуульчлаад өгье л гэж байгаа юм.

 Энд бол ямар нэг санхүүгийн бөгөөд бусад эрх зүйн зөрчил бол байхгүй.

 **С.Одонтуяа: -** Тодруулъя. Тэгэхээр яах вэ зүгээр иргэдээр өөрсдөөр нь сонгуулахаар иргэд чинь нөгөө асуудлаа мэдэхгүй учраас ингээд л нэлээн зөвлөгөө авч байж авах байх л даа. Тэгэхээр хуульд төр аль илүү ноогдох хэлбэрийг нь одоо тогтоож өгнө, санал болгоно гэж.

 **С.Эрдэнэ: -** Тэгэхээр яг тийм боломж байхгүй байгаа байхгүй юу. Нэг бол жишээ нь хуваарилалтынхаа тогтолцоогоо үүгээрээ л одоо тэтгэврээ тогтоолгох хуулийн заалт үйлчилнэ. Нэг бол шинэ Нэрийн дансны хуулиар тогтоолгох хуулийн заалт үйлчилнэ шүү дээ. Түүнээс хууль дээр 2 үзүүртэй заалт бол байдаггүй. Ганцхан боломж байгаа тэр нь юу гэхээр даатгуулагчдад сонголтын эрхийг нь олгоод, хуульчлах юм бол даатгуулагч өөрөө хуучин хуулиар тэтгэврээ тогтоолгох уу, шинэ хуулиар тогтоолгох уу гэдгээ өөрөө л сонгох юм. Энд бол тэгээд тэрийгээ мэдээж тухайн хүн тэтгэвэр тогтоолгох гээд очиход тэр тухайн аймаг, дүүргийн нийгмийн даатгалын хэлтэс тэр тухайн даатгуулагчдад мэдээж мэргэжлийн арга зүй зөвлөгөө өгнө шүү дээ. Таны хуучнаар тогтоолгохоор таны тэтгэвэр хэд болж байна, шинэ хуулиар тогтоолговол хэд болж байна. Та алийг нь сонгох вэ гээд. Энэ хууль батлагдвал бид нар энэ чиглэлээр тэтгэврийн байцаагч нартаа сургалт явуулах гэж байгаа.

 **С.Одонтуяа: -** За ойлголоо. Ц.Оюунгэрэл гишүүн асууя.

 **Ц.Оюунгэрэл: -** Бараг миний асуух гэж байсан асуултад С.Эрдэнэ сайдын бараг хамгийн сүүлчийн өгүүлбэрээр хариулт өгөх шиг боллоо. Би болохоор юу гэж асуух гэж байсан бэ гэхээр 2 янзын сонголт байгаа шүү. Энэ 2 янзын тооцоо чинь яг ийм гарч байгаа шүү гэдгийг тэтгэвэрт гарахыг хүсэж байгаа хүн болгонд тэр тэтгэврийн байцаагч заавал танилцуулна гэдэг өгүүлбэр байгаа юу гэж л асуух гэсэн юм. Тэгэхээр заавал танилцуулах үүргийг өгөхгүй бол тэр чинь сонголт хийхэд сонголтоо хийж чадахгүй. Аль нэг очиход нь ганцхан хувилбар шууд санал болговол 2 дахь хувилбар байгаа гэдгээ мэдэхгүй хүмүүс байж байгаад хохирох вий гэдэг асуудал гарч ирж магадгүй. Тийм учраас ихэнх хүмүүс хуулиа уншихгүй байж байгаад л хуулийнхаа нюанс мэдэхгүй байж байгаад л тэгээд л тогтоосон тэтгэврийг авах болдог учраас очиход нь ялангуяа энэ сонголт хийх эрх бүхий насны энэ тэтгэвэр авагчдад тэтгэвэрт гарахад нь тэтгэврийг нь заавал 2 хувилбараар бодож танилцуулна гэсэн тийм үг нь байвал тэр нь байж тэр сонголт хийх эрх нь хэрэгжих юм байна гэж бодох гээд байгаа юм. Тэр өгүүлбэр ямар байдлаар орсон байгаа вэ хуульд.

 **С.Одонтуяа: -** С.Эрдэнэ гишүүн хариулъя.

 **С.Эрдэнэ: -** Ерөөсөө л сонголт хийх эрхийг даатгуулагчид олгож байна гэдэг нь л өөрөө шинэ хуулиар уу, хуучин хуулиар уу гэдгээ л сонгох юм. Өөр сонголт бол байхгүй шүү дээ. 3 дахь, 4 дэх сонголт байхгүй. Тэгээд бид нар болохоор юу гэж байгаа гэхээр энэ хууль хэрэгжээд эхлэхэд одоо маш олон эмэгтэй даатгуулагчдын тэтгэвэрт тогтоолтын ажил хүлээлтийн байдалд орсон байгаа. Яагаад вэ гэвэл шинэ он гараад шинэ хууль хэрэгжээд эхэлсэн. Шинэ хуулиараа тэтгэврийг нь тогтоох юм уу, хуучнаар тогтоох юм уу гэдэг дээр одоо шийдэлгүй байж байгаа. Тэгэхээр одоо энэ хууль батлагдах юм бол шууд энэ хуулийн заалтын дагуу бид нар бүх 21 аймаг, 9 дүүрэг дээр тэтгэврийн алба, түүний тэтгэврийн байцаагч нар дээр шууд богино хугацааны сургалтууд зохион байгуулаад, энэ хуулиа ойлгуулаад, одоо яг Ц.Оюунгэрэл гишүүний саяын хэлдэг тухайн даатгуулагч тэтгэвэр тогтоолгохдоо хуучнаар сонгох уу, шинээр сонгох уу гэдэг дээр нь зөвлөгөө өгч, тайлбар өгч сонголтыг хийлгүүлж байхаар ийм нөхцөлийг бүрдүүлж ажиллах ийм чиглэлийг бол Нийгмийн даатгалын ерөнхий газарт өгөхөөр төлөвлөж ажиллаж байгаа.

 **С.Одонтуяа: -** Асуулттай гишүүд дууслаа. Одоо санал уу? Анхны хэлэлцүүлэг. За Ц.Оюунгэрэл гишүүн горимын санал гаргая.

 **Ц.Оюунгэрэл: -** Нэг горимын санал байна. Энэ олон тэтгэврийн насанд хүрсэн эмэгтэйчүүд бас энэ хуулийг хүлээж байгаа учраас энэ хуулийг хэлэлцүүлгийг удаашруулалгүй анхны хэлэлцүүлгээр нь батлах горимын санал оруулж байна. Бас Зарчмын зөрүүтэй санал байхгүй.

 **С.Одонтуяа: -** За зарчмын зөрүүтэй санал байхгүй учраас Ц.Оюунгэрэл гишүүний гаргасан саналаар энэ хуулийг анхны хэлэлцүүлгээр нь батлах нь зүйтэй гэдэг саналаар санал хураая.

 100 хувийн саналаар анхны хэлэлцүүлгээр нь дэмжигдлээ.

 Улсын Их Хурлын чуулган дээр илтгэл тавих гишүүнийг. За Д.Хаянхярваа гишүүн. Д.Хаянхярваа гишүүнээр Улсын Их Хурал дээр илтгүүлье. Эхний асуудал батлагдлаа.

 Одоо дараагийн хэлэлцэх асуудалдаа оръё. Хөдөлмөрийн аюулгүй байдал эрүүл ахуйн тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулъя. Танилцуулгын төсөл болон хуулийн төслийг гишүүдэд тараасан байгаа. Ажлын хэсгийнхэн орж ирэх үү, үгүй юу?

 Энэ хуулийн төслийн талаарх Байнгын хорооны товч танилцуулгыг танилцуулъя.

 Монгол Улсын Засгийн газраас Улсын Их Хуралд өргөн мэдүүлсэн Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай хуулийн төслийг анхны хэлэлцүүлэгт бэлтгэсэн тухай асуудлыг тус Байнгын хороо 2015.04.28-ны болон 2015.05.06-ны өдрийн хуралдаанаараа тус тус хэлэлцээд зарчмын зөрүүтэй саналын томьёолол болон төслийг анхны хэлэлцүүлэгт бэлтгэсэн талаарх Байнгын хорооны санал, дүгнэлтийг бэлтгэн нэгдсэн хуралдаанаар хэлэлцүүлэв.

Хөдөлмөрийн аюулгүй байдал эрүүл ахуйн тухай хуульд нэмэлт, өөрчлөлт оруулах тухай хуулийн төслийг анхны хэлэлцүүлэгт бэлтгэсэн тухай асуудлыг Улсын Их Хурлын 2015.05.07-ны өдрийн нэгдсэн хуралдаанаар хэлэлцэж төслийг эцсийн хэлэлцүүлэгт бэлтгүүлэхээр тус Байнгын хороонд шилжүүллээ. Улсын Их Хурлын чуулганы нэгдсэн хуралдааны анхны хэлэлцүүлгээр гишүүдийн олонхын дэмжлэг авсан зарчмын зөрүүтэй болон найруулгын чанартай саналын томьёоллыг төслийн холбогдох зүйл, хэсэг, заалтад нэмж тусгах төслийн эцсийн хувилбарыг бэлтгэлээ. Төсөлд найруулга, үг хэллэг дарааллын шинжтэй зарим засвар оруулсан болно.

 Нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусгасан төслийн эцсийн хувилбарыг та бүхэнд танилцуулж байна. Хөдөлмөрийн аюулгүй байдал эрүүл ахуйн тухай хуульд нэмэлт, өөрчлөлт оруулах тухай хуулийн төслийн эцсийн хувилбарыг төслийн хэлэлцсэн төслийг хэлэлцэн шийдвэрлэж өгөхийг та бүхнээс хүсье, Байнгын хороо.

 Тэгэхээр танилцуулгатай холбогдуулан асуулт асуух гишүүн байна уу? Кнопоо. За Ц.Оюунгэрэл гишүүнээр тасалъя. Ц.Оюунгэрэл гишүүн асууя.

 **Ц.Оюунгэрэл: -** Би нэг ийм юм асуух гээд байгаа юм. Энэ нөгөө нэг анхны хэлэлцүүлэг дээр нь жаахан анхааралгүй оролцсон юм болов уу. Манай энэ үйлдвэрлэлийн орчин гэж нэрлэгдээд байгаа орчин байна шүү дээ энэ орчин бол тэр үйлдвэрлэл аж ахуйн нэгж байгууллагын үйл ажиллагааны талбайг гадна орчныг гээд ингээд орхисон байгаа. Гадна орчноос гадна үйлдвэрлэлээс гарч байгаа хог хаягдлын орчин орж байгаа юу? Жишээлбэл зайлуулагдаагүй хог хаягдлын орчин. Тэр зайлуулагдаагүй хог хаягдал, зайлуулагдах стандартын дагуу яг цаашаа зайлуулах цэгт нь хүртэлх тэр хог хаягдлын орчин орж байгаа юу? Жишээлбэл манай Багануур дүүрэг дээр нэг ийм юм болж байгаа байхгүй юу. Эмнэлэг ажиллах гэсэн чинь эмнэлгийн аюулгүй байдал байхгүй болсон. Яасан бэ гэхээр эмнэлгийн байранд нэг хэсэг гуанз ажиллуулж байсан юм байна. Тэр гуанз нь тосоо шүүгээгүйгээс болоод тосоороо тэр эмнэлгийн бохирын шугамуудыг нь битүүлээд хаясан. Түүнээс болоод тэр эмнэлгийн доорх газар нь ингээд мөгөөрс үүсээд юу хортой нөхцөл бий болсон. Тэгээд бохирын шугамаа түр байдлаар агаараар татсан. Тэр агаараар татсан бохирын шугам хэзээ ч бас унаж магадгүй. Үйлдвэрлэлийн аюулгүй байдал талаасаа их осолтой байдалд орсон. Эргээд харахад энэ аюулгүй орчин хэн үүсгэх ёстой вэ гээд эргээд харахад эмнэлэг бол ерөөсөө ямар ч горим зөрчөөгүй байсан. Харин эмнэлгийн байранд тэр зөвшөөрөл өгсний дараагаар аж ахуйн нэгж үйл ажиллагаа явуулж байхдаа тэр эмнэлгийн орчны аюулгүй байдлыг байхгүй болгосон байгаа байхгүй юу.

 Тэгэхээр ийм жишээлбэл маргаан гарах үед энэ үйлдвэрлэлийн орчин гэдгээ яаж тодорхойлох вэ? Дээр нь тэр үйлдвэрлэлийн орчин гэдэг нь тухайн үйлдвэрлэлээс гарч байгаа хог хаягдлын тэр эцсийн цэг хүртэл орчныг ер нь хэн хариуцах вэ? Үүн дээр одоо ямар асуудал энэ хуульд тусгагдсан бэ?

 **С.Одонтуяа: -** Дэд хэсгээс хэн хариулах вэ? Сайд хариулах уу? За дэд хэсэг хариулъя. Хамгийн баруун талын микрофоныг өгье.

 **Б.Алимаа: -** Ц.Оюунгэрэл гишүүний асуултад хариулъя. Үйлдвэрлэлийн орчин гэсэн нэр томьёог Хөдөлмөрийн аюулгүй байдал эрүүл ахуйн тухай хуулийн нэмэлт, өөрчлөлтийн төсөл дээр оруулж ирж байгаа. Энэ бол та бүхэн бас мэдэж байгаа. Өнгөрсөн жилүүдэд үйлдвэрлэлийн орчин барилгын гадна талбайд явж байгаад энгийн иргэн амь насаа алдах. Эд хөрөнгө, эрүүл мэндээрээ хохирох асуудал бас гараад байсан. Үүнтэй холбоотойгоор үйлдвэрлэлийн орчинтой холбоотой тодорхой стандарттай болъё гэдэг энэ асуудлаар үйлдвэрлэлийн орчин гэдэг нэр томьёог оруулж ирж байгаа юм. Одоо манай улсад мөрдөгдөж байгаа Хөдөлмөрийн аюулгүй байдлын эрүүл ахуйн 130 гаруй стандарт дотор энэ хөдөлмөрийн аюулгүй байдал эрүүл ахуйтай холбоотойгоор үйлдвэрлэлийн орчинтой холбоотой стандарт байдаг юм. Тухайлбал одоо юу гэдэг юм бэ тавин метр дотор бол тухайн аж ахуйн нэгж өөрийнхөө асуудлыг хариуцах ёстой. Ингээд метрээр заасан байдаг. 100, 150, 500, 1 километрийн дотор ийм үйлдвэрийн орчинд ийм барилга байгууламж байж болохгүй гэдэг юм уу ийм орчны стандарт бол байдаг юм.

 Тэгэхээр энэ стандартыг шинэчлэх зарчмаар үйлдвэрлэлийн орчин ялангуяа барилгын гадна талбайд гарч байгаа ослын асуудлыг бас энэ хуулиар шийдвэрлэх ийм бас зорилго тавьж оруулж ирсэн. Таны асууж байгаа тэр гуанзтай холбоотой нөхцөл байдал бол энэ Хог хаягдлын тухай хуулиар бас зохицуулагдах болов уу гэж бодож байна. Ерөнхийдөө бол тэр стандартаар тодорхой эмнэлгийг орчинд байдаг юм уу 50-200 метрийн дотор бол орчныг бохирдуулдаг аж ахуйн нэгж байгууллага үйл ажиллагааэрхлэхийг хориглосон ийм стандарттай байдаг л даа. Стандарт дүрэм журмыг бол зөрчсөн ийм л асуудал байна.

 **С.Одонтуяа: -** За тодруулъя. Ц.Оюунгэрэл гишүүн тодруулъя.

 **Ц.Оюунгэрэл: -** Тэгвэл би ингэж ойлгож авлаа. Энэ хууль дээр бол яг тэр стандартад заасан 50 метр, 200 метр гэдэг нь мөрдөгдөх юм байна. Байгууламжтай холбоотой иймэрхүү нийтийн дундаа хэрэглэдэг бохирын байгууламж гээд янз бүрийн байгууламжтай холбоотой үйлдвэрлэлээс гараад бүр хол явсан мөртөө бусдад бас бохирдол үүсгээд байдаг энэ зүйлийг бол Хог хаягдлын хуулиар зохицуулах юм байна гэж ойлголоо, зөв үү, тийм ээ. Ok. Тэр нь тэгж байгаа тохиолдолд бол Хог хаягдлын тухай хууль дээр би үүнийгээ дэлгэрүүлээд уялдаад ярьж болох байх аа.

 **С.Одонтуяа: -** Хоёр дахь микрофоныг нээе.

 **С.Чинзориг: -** Ц.Оюунгэрэл гишүүн ээ ийм асуудал өчигдөр засаг дээр бас яригдсан. Эрүүл мэнд, спортын яамнаас манай гишүүд өргөн барьсан хууль юм уу, Эрүүл мэндийн яам оруулж байгаа юм уу. Ариун цэврийн тухай хуулийг Эрүүл ахуйн тухай хууль болгож өчигдөр Засгийн газар дээр яриад Улсын Их Хуралд өргөн барихаар болж байна лээ. Тэгэхээр магадгүй энэ хууль руу гэсэн бас зарим нэг хэсэг нь саяын таны ярьж байгаа тэр асуудлууд холбогдох асуудлууд байж магадгүй.

 **С.Одонтуяа: -** Гишүүд асуулт асууж дууслаа. Саналтай гишүүд байна уу? Саналтай гишүүд алга. За тэгвэл хуулийн төслийг нэгдсэн хуралдааны эцсийн хэлэлцүүлгээр хэлэлцүүлэхийг дэмжиж байгаа гишүүд саналаа өгнө үү?

 Зөвшөөрсөн 9, татгалзсан 1. 90 хувийн саналаар дэмжигдлээ. Байнгын хорооны танилцуулга гишүүнийг томилъё. Д.Сумъяабазар гишүүн унших уу? За Улсын Их Хурлын чуулган дээр Д.Сумъяабазар гишүүн Байнгын хорооны танилцуулгыг уншина. Болсон уу? Дараагийн асуудал. За хоёр дахь асуудал батлагдлаа.

 Одоо сүүлийн асуудалдаа оръё. Монгол Улсын эдийн засаг, нийгмийг 2016 онд хөгжүүлэх үндсэн чиглэлийн төслийг Улсын Их Хурлын гишүүн, Монгол Улсын сайд, Засгийн газрын Хэрэг эрхлэх газрын дарга С.Баярцогт танилцуулна гэж байна.

Тэгэхээр салбарын сайдууд тус бүрдээ 4 минутад багтааж тухайн салбарынхаа танилцуулгыг хийж болно. Тэгэхээр Эрүүл мэнд, спортын яамнаас эхэлье. Өөрсдийнхөө 2016 он хөгжүүлэх үндсэн чиглэлийн төслөө танилцуулна уу.

 **Д.Атармаа: -** Та бүхэнд энэ өдрийн мэнд хүргэе. Эрүүл мэнд, спортын яамнаас Монгол Улсын эдийн засаг, нийгмийн 2016 онд хөгжүүлэх үндсэн чиглэлд хэд хэдэн зорилтуудыг Сангийн яам болон бусад холбогдох газруудтай зөвшилцсөний үндсэн дээр оруулж ирж байна. Үүнд дээр Эрүүл чийрэг Монгол хүн зорилтын хүрээнд хэд хэдэн асуудлуудыг оруулсан. Үүнд импортын эмийн болон хүнсний аюулгүй байдлыг хангах шинэчлэлийн асуудлыг оруулж ирж байгаа. Энэ хүрээндээ бид нар эмийн чанар аюулгүй байдлын цахим мэдээллийн тогтолцооны системийг нэвтрүүлэх ажлыг бол хийнэ. Энэ хүрээндээ бол шаардлагатай хөрөнгө нь бол 2 тэрбум төгрөг шаардлагатай байгаа. Үүнийг хэрэгжүүлснээр эмийн чанар аюулгүй байдлыг хангах нөхцөл бол бүрэн бүрэлдэнэ гэж тооцож байгаа.

 Хоёрдугаарт нь эх орондоо чанартай, оношилгоо, эмчилгээ хийлгэх боломжийг бүрдүүлэх зорилтыг тавьсан. Энэ хүрээндээ эмнэлгийн тусламж үйлчилгээнд шинэ тоног төхөөрөмжийг судалж нэвтрүүлэх чанарын хяналт тохиргоо засвар үйлчилгээг зохицуулах үндэсний төвшний чадавхыг бий болгох зорилт тавьсан байгаа. Үүнд ийм зорилтыг хэрэгжүүлэх хүрээнд 1 тэрбум төгрөг шаардлагатай. Үүнийг хэрэгжүүлснийхээ үр дүнд салбарын эрүүл мэндийн байгууллагуудад эмнэлгийн тоног төхөөрөмжийн чанарын хяналт тохиргоо, бүртгэлийн үйл ажиллагаа бол бүрэн хийгдсэн байна гэж үзэж байгаа.

 Мөн бүсийн оношилгоо, эмчилгээний төвийн аймаг, дүүргийн нэгдсэн эмнэлгийн тоног төхөөрөмжийн шинэчлэлүүд, алслагдсан сумдыг телемедицинийн үндэсний сүлжээнд холбох асуудлууд. Сонгинохайрхан дүүрэгт загвар нэгдсэн эмнэлгийн барилгын асуудал. Эмчилгээ, оношилгооны стандартыг хэрэгжүүлэх энэ чиг үүргүүд зорилтын хүрээнд бол багтана.

 Дараагийн зорилт бол Монгол хүний эрүүл мэндийн эрсдэлийг бууруулах зорилт байгаа. Энэ хүрээндээ иргэн бүр эрүүл мэндээ хянаж, халдвар бус өвчнөөс сэргийлэх. Дэлхийн эрүүл мэндийн байгууллагаас зөвлөмж болгосон урьдчилан сэргийлэх үзлэг шинжилгээнд хамрагдах эрх зүйн орчныг бүрдүүлэх, эхийн сүүгээр хооллох хүүхдийн хооллолтын асуудлаар эрх зүйн орчныг боловсронгуй болгох. Хүн амын хоол тэжээл, өрхийн хүнсний хэрэглээтэй холбоотой эрсдэлийн үнэлгээ хийх. Бүх нийтийг хамарсан биеийн тамир спортын арга хэмжээний зохион байгуулалтын тогтолцоог боловсронгуй болгох. Төр болон төрийн бус байгууллага, аж ахуйн нэгж байгууллагуудын түншлэлийг хөгжүүлэх. Биеийн тамир, спорт, чийрэгжүүлэлтийн бүх шатны магадлан итгэмжлэлийн асуудлыг шийдэх гэсэн ийм чиглэлүүдээр Монгол хүний эрүүл мэндийн эрсдэлийг бууруулах зорилтыг бол хэрэгжүүлнэ гэж тооцож байна. Энэ хүрээнд бол төсөвлөгдсөн мөнгө бол тавигдаагүй. Сангийн яам дээр бас хөрөнгө гаргахгүйгээр асуудлыг шийдэх боломжтой гэж үзсэн учраас үүн дээр бол шаардлагатай хөрөнгийн асуудал бол шийдэгдээгүй байгаа, юу хянагдаагүй байгаа гэж байгаа. Ер нь энэ гуравдугаар зорилтыг хэрэгжүүлэх хүрээндээ бид саяын дурдсан чиглэлүүдээр эрх зүйн орчин бүрдэнэ. Ялангуяа хүн амын хоол тэжээлийн байдал, өрхийн хүнсний хэрэглээтэй холбоотой эрүүл мэндийн эрсдэлийн төвшин тодорхойлогдоно гэж үзэж байна. Тэгээд товчхон танилцуулахад ийм зорилтуудыг бид 2016 онд хөгжүүлэх үндсэн чиглэлд орууллаа. Баярлалаа та бүхэнд.

 **С.Одонтуяа: -** За тус бүрээр нь асуугаад явъя. Танилцуулгатай холбоотой асуулттай гишүүд байна уу? За Л.Эрдэнэчимэг гишүүнээр тасаллаа. Л.Эрдэнэчимэг гишүүн асууя.

 **Л.Эрдэнэчимэг: -** Асуулт асуувал мэдээж зөндөө л асуулт гарна л даа. Гэхдээ 1 асуулт асууя. Д.Сумъяабазар гишүүн бид 2 бараг хамт асууж байгаа. Сонгинохайрхан дүүргийн жишиг эмнэлгийн асуудал Азийн хөгжлийн банкны тусламжаар урт хугацааны зээлээр явж байгаа энэ эмнэлгийн маань ямар шатандаа явж байгаа юм бол?

 **С.Одонтуяа: -** За 2-р микрофон нээе.

 **Б.Атармаа: -** Сонгинохайрхан нэгдсэн эмнэлгийг бол бүрэн яагаад гэвэл нийслэлийн нутаг дэвсгэр дээр байх бүх 2 дахь шатлалын эмнэлгийн хувьд бол энэ загвар эмнэлэг байлгана гэдэг дээр бол Эрүүл мэнд, спортын яам зорилгоо болгож тавьсан байгаа. Энэ хүрээндээ Азийн хөгжлийн банкны дэмжлэгтэйгээр одоо зураг төсвийн ажил бол хийгдээд дуусаж байна. Одоо зураг хийгдээд Сангийн яамаар хянагдаад барилгын ажил руугаа орно. Ер нь бол одоо байгаа энэ хийгдсэн үйл ажиллагаа гүйцэтгэл бол яг хугацааныхаа дагуу төлөвлөлтийнхөө дагуу асуудал хийгдээд явж байгаа.

 **С.Одонтуяа: -** Л.Эрдэнэчимэг гишүүн тодруулъя.

 **Л.Эрдэнэчимэг: -** Хугацааныхаа дагуу гэдгийг нь л ойлгохгүй байгаа юм. Яагаад вэ гэвэл зураг төсөл нэлээн хойшилж хийгдээд тэгээд зураг төсөл одоо яг бэлэн болоогүй л байгаа юм байна шүү дээ. Тэгээд за зураг төсөл бэлэн боллоо гэхэд энэ зундаа эхэлж чадах юм уу? Аан одоо миний сүүлийн мэдээллээр бол 2016 онд орох ёстой байсан эмнэлэг маань 2017 он болж хойшилж байгаа гэсэн. Тэгэхээр та нарын төлөвлөлтийн дагуу бол 2017 онд орно гэж үзэж байгаа юм уу?

 **С.Одонтуяа: -** Хоёрдугаар микрофон өгье.

 **Б.Атармаа: -** Анх төлөвлөгдсөн, анх Азийн хөгжлийн банктай төлөвлөгдсөн төлөвлөгөөнөөс бол хоцорч яваа. Тийм учраас Эрүүл мэнд, спортын яам байгуулагдсанаасаа хойш үүнд нэлээн шуурхай хандсан учраас бүтэн жилээр асуудал нь бол хойшлогдсон байсан. Одоо Эрүүл мэнд, спортын яам байгуулагдсан цагаас үүнд нэлээн шуурхай орсон. Одоо 2 дахь асуудал бол нөгөө Азийн хөгжлийн банкны яг энэ төсөл хөтөлбөрийг хариуцаж байгаа хүн нь солигдсон байгаа юм. Гарын үсэг дээр бас асуудал үүсээд, яг эрх бүхий эрх зүйн чадамжтай хүний томилгоо нь өчигдөр, уржигдархан өнгөрсөн 7 хоногт хийгдсэн. Зургийн хувьд бол 2015 оноос хойших хийгдсэн төлөвлөгдсөн графикийнхаа дагуу бол явж байгаа. Урьд талд нь 2014 ондоо бол бараг жилийн хугацаагаар хойшилсон юм байна лээ. 2015 онд төлөвлөгдсөн ажил бол тэр чигээрээ яг төлөвлөлтийнхөө дагуу бол явж байгаа. Одоо санхүүжилт нь бол хийгдэж байна. Азийн хөгжлийн банкны төслийн хүрээнд энэ Сонгинохайрхан дүүргийн нэгдсэн эмнэлгийн барилгын асуудал явагдаж байгаа. Азийн хөгжлийн банкнаас санхүүжилт нь гарч явааюм. Тийм учраас нөгөө Азийн хөгжлийн банкны зөвшөөрөл бол … /микрофон тасрав./

 **С.Одонтуяа: -** Энэ асуудлаа тэгвэл жич яриарай. Одоо минут дууслаа. За асуулт асуух гишүүд асуултаа асууж дууслаа. Одоо санал уу? Санал хэлэх гишүүд байна уу? Саналтай гишүүд алга. Эрүүл мэнд, спортын яамныханд баярлалаа. Одоо дараагийн яамны мэдээллийг сонсъё. Хөдөлмөрийн яам. С.Чинзориг сайд. 4 минутад багтаагаад 2016 оныхоо үндсэн чиглэлийг товч танилцуулаарай. Хэн танилцуулах вэ? 2-р микрофон.

 **С.Чинзориг: -** Гишүүдэд үндсэн чиглэлийн төслийн талаар товчхон хэдэн зүйлийг хэлье. Нэг дэх асуудал нь хөдөлмөр эрхлэлтийг нэмэгдүүлэхтэй холбоотойгоор ажилгүйдлийн төвшнийг өнөөгийн хүрсэн төвшин 7 хувиас одоо доош оруулахгүй байх гэсэн ийм чиглэлээр үндсэн чиглэлд бол хөтөлбөрт тусаж байгаа.

 Хоёр дахь асуудал нь хөдөлмөр эрхлэлтийг нэмэгдүүлэхтэй холбоотойгоор ажлын байр дээрх сургалтыг нь нэлээн өргөжүүлье гэсэн ийм чиглэлээр бол үндсэн чиглэлд асуудал оруулж байгаа.

 3 дахь асуудал нь мэргэжлийн сургалт үйлдвэрлэлийн төвүүдийг төгсөж байгаа хүүхдүүдийн нэг 35-аас доошгүй хувь нь ажлын байраар хангагдаж чадахгүй байгаа асуудлууд байгаа учраас төгсөгчдийг дэмжих Төгсөгч ажлын байр гэсэн хөтөлбөр боловсруулж хэрэгжүүлнэ гэсэн ийм чиглэлүүдээр мэргэжлийн хөдөлмөр эрхлэлтийг нэмэгдүүлэхтэй холбоотойгоор бас асуудалд тусгаж байгаа. Иргэдийн орлогыг нэмэгдүүлэх цалин хөлсийг боловсронгуй болгохтой холбоотойгоор 2, 3 хууль эрх зүйн орчныг бий болгоё гэж байгаа. 1 дэх асуудал нь цалин хөлсний асуудлыг үнийн өсөлт, инфляцын төвшин бүтээмжтэй уялдуулан, нэмэгдүүлдэг байх хууль эрх зүйн орчныг нь шинээр бүрдүүлье.

 Хоёр дахь асуудал оюутан залуучуудыг 7 хоногт ажиллах ажлын цагийг нь бас боломжит хэмжээг нь одоо Хөдөлмөрийн хуульд оруулах замаар тогтоож өгье. Оюутнууд цагаар одоо ажилласан бол цагийн хөлсийг нь цагт нь цагаар нь өдөрт нь олгодог байх ийм зохистой хэлбэрийг бий болгоё гэдэг асуудал.

Гурав дахь асуудал нь хүн амын орлогыг нэмэгдүүлэхтэй холбоотойгоор Хүн амын орлогын татварын хуульд өөрчлөлт оруулъя. Ялангуяа Хүн амын орлогын албан татвараар хөдөлмөрийн хөлсний доод хэмжээтэй уялдуулан хөнгөлөлт үзүүлдэг байх. Ингэснээр нийт ажиллагсдын орлогыг нэмэгдүүлэх чиглэлээр дорвитой арга хэмжээ авъя гэсэн ийм чиглэлээр асуудал орж байгаа. Мэргэжлийн боловсрол сургалттай холбоотой асуудлаар бол үндсэндээ Мэргэжлийн боловсрол сургалтын байгууллагуудыг бол төрөлжүүлэн бүрчлэн хөгжүүлэх ийм бодлого хэрэгжүүлье гэдэг асуудал бол тусаж байгаа.

 Дөрөв дэх асуудал төгсгөлд нь ер нь бол дотооддоо ажилгүйдлийн төвшин өндөр байгаа учраас гадаадаас ажиллах хүч авах асуудлыг бас нэлээн журамлая. Ялангуяа гадаадаас ажиллах хүч авдаг, гаргадаг хууль эрх зүйн орчныг шинээр бүрдүүлье. Үүний үр дүнд гадаадаас авч буй ажилчдыг дагалдуулан Монгол ажилчдад ур чадвар эзэмшүүлдэг байх технологи эзэмшүүлдэг байх ийм арга хэмжээ авъя. Эдгээрийн үр дүнд бол гадаадаас авдаг ажилчдын тоог бууруулах, нөгөө талаасаа дотоодынхоо ажиллагсдыг үндсэндээ одоо 100 хувь дотоодоосоо хангадаг ийм алхмуудыг хэрэгжүүлж эхэлье гэсэн ийм одоо чиглэлийн шинэчлэлтэй холбоотой нэлээд олон зорилтуудыг үндсэн чиглэлд тусгасан.

 **Д.Батцогт: -** С.Чинзориг сайдад баярлалаа. Одоо Боловсролын яам уу? Бүгд ярьсан юм уу? Эхлээд нэг мөсөн танилцуулгуудаа хийгээд дараа нь асуухгүй юм уу? Сайд болгон дээр асуугаад явж байгаа юм уу тийм үү, тэгсэн юм уу? За асуулттай гишүүд. Л.Энх-Амгалан гишүүн кнопоо дарчих. За Л.Энх-Амгалан гишүүнээр тасаллаа.

 **Л.Энх-Амгалан: -** За энэ үндсэн чиглэл дээр ажилгүйдлийн төвшнийг бууруулж 7 хувьд хүргэхээр төлөвлөж байна гэж байна л даа. Одоо яг ажилгүйдлийн төвшин хэдэн хувь байгаа юм бэ? 2015 онд яг ажилгүй хүний тоо хэд байгаа юм бэ? Яг ямархуу хөтөлбөрүүд хэрэгжүүлж энэ ажилгүйдлийн төвшнийг бууруулна гэж харж байгаа юм бэ? Цэвэр хувийн сектороос энэ ажлын байрыг бий болгох хүлээлт байгаа юу гэдэг талаар бас тодорхой мэдээллүүдийг авахыг хүсэж байна.

 Хоёрдугаарт нь энэ хөдөлмөрийн хөлсний үнэлэмжийн асуудал байж байгаа. Хөдөлмөрийн хөлсний аргачлалын асуудал байж байгаа. Тэгэхээр энэ асуудал дээр энэ эрх зүйн орчныг нь сайжруулна гэсэн нэг тийм ерөнхий л юм байна л даа. Яг яаж харж байгаа юм бэ? Энэ хөдөлмөрийн хөлсийг цагаар олгох. Одоо манай Монгол Улс чинь бол яг бусад улс орнуудтай харьцуулахад нэг цагийн хөдөлмөрийн хөлс бол хамгийн бага улсуудын тоонд байгаа байхгүй юу. Хамгийн бага тоонд байж байгаа. Тэгээд үүнийг ер нь яаж ингээд хөдөлмөрийн хөлсийг нэг цагаар олгодог ямар хэлбэрийг яаж оруулах юм бэ? Ямархуу одоо зохицуулалт шаардлагатай байгаа юм бэ гэдгийг яаж харж байгаа вэ гэдгийг хоёрдугаарт тодруулъя.

 Гуравдугаар нь бол энэ МСҮТ-өөр мэргэжил олгож байгаа. Залуучуудын 35 хувь нь төгссөн залуучуудын 35 хувь нь ажилгүй байна гээд байна шүү дээ. Уг нь бол энэ МСҮТ-өөр Мэргэжлийн сургалт үйлдвэрлэлийн төвд сурч байгаа хүүхдүүд чинь бол илүү өөрөө ажлын байраа бий болгодог ийм мэргэжлээр сурдаг залуучууд бас их олонх нь байдаг. Одоо үсчнээр гэдэг юм мужаанаар гэдэг юм уу яг төгсөөд өөрөө ажлын байраа бий болгодог ийм мэргэжлээр их сурдаг. Энэ хүмүүсийг энэ санхүүгийнх нь одоо нэг мэргэжилтэй болчихлоо. Яг тэгээд үсчнээ эхлэх гэж байгаа, эсвэл мужааныхаа цехийг эхлэх гэж байгаа энэ залуучуудад яг нөгөө гарааны санхүүжилтийн инкубаторын бизнесийн инкубатор гэж ярьдаг шүү дээ. Гарааны санхүүжилтийн эх үүсвэрүүдийг шийдэж өгөх ийм бололцоонууд бий юу? Энэ талаар хийсэн тооцоо судалгаанууд байна уу? Жижиг дунд үйлдвэрийг дэмжих төсөл хөдөлмөрийн ажлын байрыг нэмэгдүүлэх төсөл гээд одоо нэг баахан дэд хөтөлбөрүүд байдаг шүү дээ. Малчдыг малжуулах хөтөлбөр. Залуу малчдыг сургах хөтөлбөрүүд гээд гэх мэт яг энэ МСҮТ өөрөө сураад, сертификат аваад мэргэжилтэй болоод ажиллаж байгаа өөрийнхөө ажлын байрыг өөрөө бий болгож байгаа энэ хүмүүсийг санхүүгийнх нь эх үүсвэр гарааных нь эх үүсвэрээр дэмжих ямархуу боломжууд байна вэ? Үүнийг яаж харж байгаа вэ гэсэн энэ 3 зүйл дээр л тодруулга авахыг хүсэж байна.

 **Д.Батцогт: -** За С.Чинзориг сайд хариулахын өмнө би ажлын хэсэг танилцуулъя. Энд Я.Төмөрбаатар сайд яагаад ирээгүй юм бэ? Танай дэд сайд чинь, Боловсролын яам. 2 дэд сайд хоёулаа байхгүй байна шүү дээ. Нэг нь ядаж ирж болдоггүй юм уу? За Б.Насанбаяр -Боловсрол, соёл, шинжлэх ухааны яамны Стратегийн бодлого төлөвлөлтийн газрын дарга, Ц.Туваан -Хүн амын хөгжил нийгмийн хамгааллын яамны Стратегийн бодлого төлөвлөлтийн газрын дарга, Ц.Алтанчимэг -Халамж, үйлчилгээний газрын дарга, Л.Гандолгор -Халамж үйлчилгээний газрын Санхүү бүртгэл төлөвлөлтийн газрын дарга, С.Дорждэрэм -Хүн амын хөгжил, нийгмийн хамгааллын яамны Нийгмийн даатгалын албаны дарга, Р.Оюунханд -Эрүүл мэнд спортын яамны Стратегийн бодлого төлөвлөлтийн газрын дарга, Н.Оюунгэрэл -Эрүүл мэнд, спортын яамны Стратегийн бодлого төлөвлөлтийн газрын мэргэжилтэн, Б.Алимаа Хөдөлмөрийн яамны Хөдөлмөрийн харилцааны бодлого зохицуулалтын газрын дарга, Г.Батхүрэл -Сангийн яамны Эдийн засгийн бодлогын газрын дарга, Ч.Тавинжил -Сангийн яамны Эдийн засгийн бодлогын газрын Хөгжлийн бодлого төлөвлөлтийн хэлтсийн дарга, Ч.Отгонбаяр -Сангийн яамны Эдийн засгийн бодлогын газрын Макро эдийн засгийн бодлогын хэлтсийн дарга, Ш.Мөнхбат -Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн, С.Санжжав -Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн, Ж.Ганбаяр -Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн гэсэн ийм бүрэлдэхүүнтэй ажлын хэсэг ажиллаж байгаа юм байна. Гишүүд асуулт асуувал. За С.Чинзориг сайд.

 **С.Чинзориг: -** Л.Энх-Амгалан гишүүний асуултад хариулахад 2014 оны төвшнөөр бол ажилгүйдлийн төвшин 7.4 хувьтай гарсан л даа. Тийм учраас бол 2016 онд бид энэ төвшнөөс нэмэгдүүлэхгүй байх, үүнийг 7 хувьд нь ажилгүйдлийн төвшнийг барья гэдэг ийм асуудлууд бол яригдаж байгаа. Гэхдээ ний нуугүй хэлэхэд бол бас бодитойгоор ажилгүйдлийн төвшин нэмэгдэх тийм хандлагууд бол байгаа гэж бас бид бас бодох ёстой. Яагаад ийм зүйл хэлж байна вэ гэхээр эхний 4 сарын байдлаар ажил хөдөлмөр эрхлэлтийн албанд ирсэн ажлын байрны захиалга өнгөрсөн оныхоос 4 дахин буурсан байна лээ. 4 дахин буурсан байна лээ одоо өнөөдрийн байдлаар. Нөгөө талаасаа 2014 оны гүйцэтгэлээр аваад үзэхэд Нийгмийн даатгалын ерөнхий газраас гаргаж байгаа мэдээгээр бол ажилгүйдлийн тэтгэмж авсан иргэдийн тоо өмнөх оноосоо 50 хувиар нэмэгдсэн ийм бас бодитой хүндрэлүүд гараад байгаа юм.

 Гэхдээ бид бол бас 7 хувиас хэтрүүлэхгүйгээр ажилгүйдлийн төвшнийг барих ийм боломж байгаа гэж бол үзэж байгаа. Хэд хэдэн арга хэмжээ авах ёстой. Ялангуяа өмнөх Засгийн үед бол залуучуудыг ажлын байраар хангах хөтөлбөр хэрэгжүүлээд бэлэн мөнгөний бас хөтөлбөр хэрэгжүүлж байсан. Үүнийг бол бид энэ оноос бол болъё. Ер нь бол хөдөлмөрийн насны хөдөлмөрийн чадвартай иргэдэд бэлэн мөнгөний хөтөлбөр хэрэгжүүлдэг байх биш яг өөрийн чинь хэлж байгаа шиг өөрөө өөртөө ажлын байр бийболгоод байнгын орлоготой болох, байнгын ажлын байртай болох тэр чиглэлд нь бол дэмжлэг үзүүлдэг болъё гэсэн ийм чиглэл рүү ажиллаж байгаа.

 Энэ жилээс бид үндсэндээ гадаадаас ажиллах хүч авах бодлогодоо нэлээн зарчмын өөрчлөлт оруулж байгаа. Энэ жил одоо барилга, уул уурхай, замынхантай би өөрөө нэг бүрчлэн уулзаж тодорхой бодлого чиглэлээ ярьсан. Энэ жил гадаадаас авч байгаа ажиллах хүчнийхээ 30 хүртэл хувьд нь та бүхэн Монгол залуучууд ажилгүй байгаа иргэдийг дагалдуулан сургах замаар ур чадвар эзэмшүүлдэг, технологийг нь эзэмшүүлдэг арга хэмжээ ав. Ирэх жил бол та бүхэнд гадаадаас авах гэж байгаа ажиллах хүчний чинь зөвшөөрлийг 30 хүртэл хувиар бууруулж өгнө. Тэр хэмжээгээрээ нөгөө чадавх бэхжүүлсэн Монгол ажилчдаа дотоодынхоо ажиллах хүчээр ажилчдынхаа ихэнхийг одоо бүрдүүл гэсэн ийм бас бодлого бол өөрчлөлт явуулна. Эдгээр бодлогуудын үр дүнд бол тодорхой хэмжээгээр ажилгүйдлийн төвшнийг 7 хувиас хэтрүүлэхгүй барих ийм боломж байгаа гэж үзэж байгаа. Цалин хөлсний зохицуулалттай холбоотой асуудлыг бид ерөнхийдөө хөдөлмөрийн бүтээмж үнийн өсөлттэй уялдуулаад цалин хөлсийг нэмэгдүүлдэг байх хууль эрх зүйн орчныг бүрдүүлэх чиглэлээр бол тодорхой бодитой алхам хийе гэдэг чиглэл рүү бол орж байгаа. Нөгөө талаасаа Хүн амын орлогын албан татварт өөрчлөлт оруулъя. Хөдөлмөрийн хөлсний доод хэмжээтэй уялдуулан хөнгөлөлт үзүүлдэг болъё. Ингэх юм бол хүн амын орлого бодитойгоор сард нэг 12 мянган төгрөгөөр буурах ийм боломж бүрдэнэ гэж би Сангийн яамтай тооцоогоо хийгээд үндсэндээ хууль эрх зүйн орчныг үзэл баримтлалаа бол батлахаар ажиллаж байгаа. Ингэх юм бол 2016 оноос энэ ажиллагсдын цалин бодитойгоор нэмэгдэх, нийт хөдөлмөрийн зах зээл дээр ажиллаж буй ажиллагсдын орлого бас бодитойгоор нэмэгдүүлэх ийм боломж бол гарна.

 Нөгөө талдаа энэ хувийн хэвшилд ажиллаж байгаа ажилчид маань ур чадвараасаа хамаараад мэргэжлийн зэрэг одоо авдаг үндэсний тогтолцоо бий болгох. Мэргэжлийнхээ зэргээс хамаараад ялгамжтай цалин авдаг байх ийм эрх зүйн үндсийг нь бас яаралтай хийж өгөх ёстой. Ингэж чадах юм бол хөдөлмөрийн зах зээл дээр ажиллаж байгаа 1 сая 100 мянган хүний цалин хөлс бодитойгоор нэмэгдэх асуудлууд бүрэлдэнэ гэж үзэж байгаа.

 Мэргэжлийн сургалт үйлдвэрлэлийн төвд сурч байгаа хүүхдүүдийн 35 орчим хувь нь үндсэндээ ажлын байр олдохгүй байна гээд ингээд ажилгүйчүүдийн эгнээнд шилжээд байгаа энэ судалгаа бол байгаа. Би ний нуугүй хэлэхэд бол мэргэжлийн сургалт үйлдвэрлэлд суралцаж байгаа хүүхдүүд 100 хувь ажлын байранд зуучлуулж одоо ажлын байртай болох ёстой гэж үзэхгүй байгаа. Яг тань шиг тодорхой нэг хэсэг нь ажлын байранд зуучлагдаад явна. Нэг хэсэг нь өөрөө өөртөө бий болгосон ур чадвараараа хувиараа аж ахуй эрхлэхэд нь дэмжлэг үзүүлэх ёстой. Өөртөө бий болгосон ур чадварынхаа дагуу өөрөө өөртөө ажлын байр бий болгоод өрхийн аж ахуй эрхлэх … /минут дуусав./

 **Д.Батцогт: -** Яах юм бэ? Нэмэх юм уу? За С.Чинзориг сайдын микрофон.

 **С.Чинзориг: -** Өөртөө ажлын байр бий болгоод хувиараа аж ахуй эрхэлдэг нөхөрлөл, хоршооллын чиглэлээр үйл ажиллагаа явуулахад нь дэмжлэг үзүүлдэг байя гэж бид бол бодлого боловсруулж байгаа. Сангийн яамтай хамтраад Төрийн банктай хамтраад Хөдөлмөр эрхлэлтийг дэмжих сангаас олгож байгаа жижиг зээлийн 80 хувьд нь батлан даалт гаргадаг ийм одоо журам гаргаад энэ 5 сарын 01-ний өдрөөс бол хэрэгжүүлж эхэлж байгаа. Энэ бол үндсэндээ хөдөлмөр эрхлэлтийг дэмжих талаар авч байгаа томоохон арга хэмжээ болох болов уу гэж бол бодож байгаа. Нөгөө талаасаа энэ аж ахуй эрхлэх өөрөө өөртөө аж ахуй бий болгох ур чадварыг бий болгосон МСҮТ-д төгсөж байгаа хүүхдүүдэд ур чадварынхаа дагуу ажил үйлчилгээ явуулахад шаардлагатай байгаа багаж тоног төхөөрөмжийг 2 жилийн хугацаатай 3 хүртэл сая төгрөгийн дэмжлэг үзүүлдэг байя. 2 жилийн дараагаар тэр төсөл хөтөлбөр нь үр дүнтэй болбол 50 хувийг нь тухайн хүүхдэд санхүүгийн дэмжлэг болгоод үлдээдэг. 50 хувийг нь хүүгүйгээр төлдөг болгоё гэсэн ийм хөтөлбөр боловсруулаад хэрэгжүүлэхээр ажиллаж байгаа. Ингэх юм бол бас МСҮТ төгсөж хүүхдүүд бол бас тодорхой хэмжээгээр … /минут дуусав./

 **Д.Батцогт: -** С.Чинзориг сайдаас асуулт асууж дууслаа. Үг хэлэх гишүүд байна уу? Үг хэлэх гишүүд алга байна. Аан Ц.Оюунгэрэл гишүүн. За Ц.Оюунгэрэл гишүүн.

 **Ц.Оюунгэрэл: -** Хөдөлмөрийн салбарт ажилгүйдэл ер нь нэмэгдэх хандлагатай гэсэн юм та сая ярилаа шүү дээ. Ерөнхийдөө бол тэр 7 хувь гэдэг тоо бол ерөнхийдөө зүгээр бид нарын зорилго гэхдээ яг бодит байдал бол маш хүнд байна гэдгийг та сая ярилаа. Үүнээс юу бодогдож байна вэ гэхээр Хөдөлмөрийн сайд нэг жаахан бусад сайд нартаа хүчтэй нөлөөлдөг, зоригтой баймаар байна. Гацаад байгаа төсөл хөтөлбөрүүдээ явуулаач ээ гэж зоригтой дуугардаг баймаар байна. Тэгэх юм бол ажлын байр чинь нэмэгдэнэ. Еще дээр нь одоо жишээлбэл татвар төлөгчид болон тэр ажил олгогч нарыгаа зоригтой магтдаг бай л даа. Одоо бүх сонин хэвлэлүүдээр чинь одоо манай Монголын ажил олгогч нар л хамгийн болохгүй, хамгийн муу хүмүүс гэж нэг бүрчлэн толгой дараалан намнасаар байгаад одоо хүнийг ажиллуулж байгаа хүмүүс чинь зүрх нь үхээд, шоронд ороод янз бүр болоод байна шүү дээ. Тэгээд хүн ажиллуулах чинь ерөөсөө там юм байна гээд дээр үед ярьдаг хүн ажиллуулбал толгой цустана гэдэг юм чинь яг болох гээд байна шүү дээ. Тийм болгуулахгүй байхын тулд энэ Хөдөлмөрийн яам жаахан дуугардаг баймаар байна.

 Тэгэхгүй бол зүгээр нэг өнөө маргаашийнхаа яг Үйлдвэрчний эвлэлийнхээ шаардлагатай зууралдаад л, өнөө маргаашийнхаа яг цалин, тэтгэврийнхээ хэмжээтэй зууралдаад л алсаа харахгүй байх юм бол бүх хүн төрд л ажиллая гэж бодно. Яагаад гэвэл төрд ажиллавал л нэг баталгаатай бага ч гэсэн цалин авах юм байна. Түүнээс биш хувийн хэвшил, компаниа байгуулахаа больё. Компанид хүн ажиллахаа больё. Тэр том төслүүд нь явна уу, явахгүй байна уу надад хамаагүй. Бараг явуулахгүйн төлөө гудамжид гарч жагсъя гэх нь холгүй байгаад байгаа байхгүй юу. Гэтэл бид нар яахын төлөө тэр том төслүүд яриад байгаа вэ, яахын төлөө тэр ажлын байр яриад байгаа юм бэ, яахын төлөө энэ ханган нийлүүлэгч компаниуд олноороо байх хэрэгтэй байгаад байгаа юм бэ? Энэ олон ханган нийлүүлэгч компаниудын төвшинд очихын тулд компаниуд яаж хөгжих хэрэгтэй байгаа юм. Энэ компаниудын хөгжил дээр их сайн яримаар байна. Тэгээд компаниудын хөгжлийн тухай яриаг ярьж байгаа нэг ч сайд байхгүй. Сайхан хөгжиж байгаа компаниуд байна. Бусдадаа үлгэр жишээ болохоор болох компаниуд байна. Олон улсын төвшинд хүрсэн компаниуд байна. Тэр стандарт руу нь одоо компаниудынхаа засаглалыг сайжруулаад оруулмаар байгаа байхгүй юу. Маш олон компани компанийн засаглалаа сайжруулж байж ажлын байр тогтвортой болно.

 Хүмүүс ер нь хувийн хэвшилд ажиллах дургүй байгаагийн нэг шалтгаан нь тэр хувийн хэвшлийг нь ямар нэг компанид компанийн засаглал нь хэнээр ч заалгаагүй, хэнээс ч суралцаагүй зүгээр л бор зүрхээрээ явж байгаа компанийн засаглалын алдаа гаргаснаас болоод ажилчид тэр хувийн хэвшлийн газраас чинь ажлаасаа гардаг байхгүй юу. Тэгээд би бүр маш олон сайхан ажлаас гарсан хүмүүст харамсаж байсан л даа. Яагаад тийм гоё ажлаас гарсан юм бэ гэхээр өө мэдэхгүй манай компани гэдэг чинь тэр чигээрээ нэг л айлын өмч гээд. Тэгэхээр зэрэг бүх хүнийг тэгээд ойлгуулсан. Ерөөсөө компани гэдэг бол айлын өмч гээд ойлгуулсан. Уул нь бол тэр нь айлын өмч байна уу, нэг хүний өмч байна уу хамаагүй хувийн хэвшил компани байгуулаад ажлын байр нээсэн бол тэр засаглалыг нь сайжруулахад нь Хөдөлмөрийн яам оролцмоор байна. Тэгж байж энэ ажлын байрыг баталгаатай ажлын байр болгомоор байна. Компаниудыг гоё сайхан бэхжүүлж өгмөөр байна. Сайн засаглалтай олон компанитай болмоор байна. Тэгж байж л одоо энэ ажилгүйдлийн төвшнийг 7 хувьдаа хүргэмээр байна. Тэгэхээр зэрэг нэг их улсаас мөнгө шаардахгүйгээр төсөв дээрээ нэг их юм нэмэхгүйгээр үндсэн чиглэлдээ ч гэдэг юм уу яамныхаа төлөвлөгөөнд ч гэдэг юм уу стратегийн бодлогодоо ч гэдэг юм уу та нар юу оруулахыг би хүсэж байна вэ гэхээр энэ компаниудынхаа засаглалыг сайжруулахад Хөдөлмөрийн яам бүр идэвхтэй оролц.

Тэгээд идэвхтэй дуугар. Тэгээд компаниудыг буруутгах юмнууд нь тэр байгууллагад зөндөө байгаа шүү дээ. Тэр АТГ-аас авхуулаад л цагдаагаас авхуулаад л тэр компаниудыг буруутгах байгууллага бол энэ улсад бол цалин аваад зөндөө байна. Гэхдээ бас зарим нэг цалин авч байгаа төрийн албан хаагчид нь энэ компаниуддаа бэхжүүлэх, сайжруулах, магтахад бас хүн хүчээ зориулмаар байна. Тэгдэг газар ерөөсөө байхгүй болсон учраас одоо ингээд ажилгүйдлийн шуурга нөмрөхөд хаанаас эхэлж энэ компаниудаа түшиж босгож ирэх вэ гэдэг тулах цэг ерөөсөө байхгүй болох гээд байна шүү дээ. Тэгээд ганц нэг тулах цэг гаргаж ирээд ганц нэг том төсөл гаргаад ирэхээр тэр нь улс төр болох гээд байдаг. Энэ нил улс төрөөс компаниудыг бас жаахан хамгаалж байж бид нар ажлын байр гэдэг юмтай байна. Тэгж байж энэ хүмүүс чинь цалин хөлстэй байна. Би твиттер дээр уржигдар аягүй өрөвдөлтэй зүйл харж байсан л даа. Маш жижигхэн дэлгүүрийн үүдэнд томоор ингээд гараар бичсэн манай дэлгүүрээс зээлээр хоол авсан хүмүүс мөнгө төлнө үү гээд бичсэн байгаа байхгүй юу. Хүмүүсийн байдал ийм байдалд орж байхад бид нар юу бодож байх вэ гэхээр зөвхөн төрөөс хангах юмыг биш хувийн хэвшил юу хангаж чадах вэ хувийн хэвшлээ яаж сайжруулах вэ гэдэг рүү л бид нар маш их сайн ажилламаар байна.

 Тэгээд маш сайн засаглалтай олон компани гараад ирэхээр хүмүүс хувийн компанид ажиллах дуртай болно шүү дээ. Тэр дуртай болох сонирхлуудыг бий болгохын тулд компаниудаа л хөгжүүлэх хэрэгтэй байна. Үүн дээр бас аан … /минут дуусав./

 **Д.Батцогт: -** За гишүүд үг хэллээ. Одоо дараагийн яам танилцуулга хийх ёстой. Боловсролын яам. Одоо сайд байхгүй яах вэ? Энэ чинь хуулиараа сайд танилцуулга хийх ёстой шүү дээ. Хоёрын хоёр дэд сайдтай нэг нь ч байдаггүй. Ингэж болохгүй шүү дээ та нар. Хэн танилцуулах юм бэ? С.Чинзориг сайд танилцуулах юм уу? Хоёрын хоёр дэд сайд чинь одоо нэг нь ирж болдоггүй юм уу? За яах вэ энэ Нийгмийн хамгааллын яам гэхэд С.Эрдэнэ сайд сая байсан. Гэхдээ одоо яаж танилцуулах юм бэ? Дахиад. За С.Чинзориг сайдад материалаа өгөөд танилцуулчих. Тэгээд одоо энэ өнөөдөр хэлэлцэхгүй бол энэ чинь болохгүй байна шүү дээ. Газрын дарга нараас нь асуугаад явахаас. Ийм байдалтай асуудалд хандаж болохгүй шүү дээ. С.Чинзориг сайдын микрофоныг өгье.

 **С.Чинзориг: -** Ажлаа албан ёсоор аваад танилцуулъя л даа. Гишүүдэд үндсэн чиглэлд боловсрол, соёл, шинжлэх ухааны талаар орсон үндсэн чиглэлийг товч танилцуулъя. 2016 оны үндсэн чиглэлд хүүхэд сурагч оюутан нэг бүрийг хөгжүүлэх багш нарын ур чадварыг дээшлүүлэх үндсэн зорилт дэвшүүлсэн ийм чиглэлээр боловсрол, шинжлэх ухааны үндсэн чиглэлийг боловсруулсан. Ерөнхий боловсролын хүрээнд ерөнхий боловсролын үйлчилгээний чанар хүртээмжийг сайжруулах шинээр нэмэгдэх суудлын тоог нэмэгдүүлэх ийм зорилтуудыг дэвшүүлж байгаа. Ерөнхий боловсролын сургуулийн 1-5 дугаар анги болон 10-12 дугаар ангийн сурах бичгийн агуулга, стандартыг шинэчлэх нөхөн хангалтыг нэмэгдүүлэх ийм чиглэлийн үндсэн зорилтуудыг бол үндсэн чиглэлд бол дэвшүүлж оруулж байгаа.

 Багш, инженер техникийн чиглэлийн мэргэжлээр амжилттай суралцаж байгаа оюутны сургалтын төлбөрт хөнгөлөлт үзүүлэх ийм одоо зорилтыг бас үндсэн чиглэлд тусгаж байгаа.

Инженер технологийн дээд боловсрол төслийн хүрээнд судлаач оюутныг хөнгөлөлттэй нөхцөлөөр сургалтад хамруулдаг байх ийм одоо бас үндсэн чиглэлд бол асуудлуудыг бол оруулж байгаа. Шинэ дээд боловсролтой холбоотой дээд боловсролыг шинэчлэл төслийг үргэлжлүүлэн хэрэгжүүлнэ. Хэрэгжүүлэхээр бол тусгасан. Дэлхийн шилдэг сургуулиудад бакалавр, магистр, докторын одоо хөтөлбөрт оюутан суралцуулах, өрсөлдөх чадвартай Монгол хүнийг хөгжүүлэх ийм зорилтуудыг тусгаж байгаа. Тусгай хэрэгцээт боловсролын сургалтын орчинд үнэлгээ хийж сургалтын хөтөлбөр сурах бичгийг одоо боловсронгуй болгох ийм зорилтуудыг бол тусгаж байгаа. Хүүхдийн хөгжил төлөвшлийг хангах зорилгоор Зөв Монгол хүүхэд үндэсний хөтөлбөрийг үргэлжлүүлэн одоо бас хэрэгжүүлнэ. Лабораторийн тоног төхөөрөмжийн хангамжийг бол нэмэгдүүлэх хамрагдах сургуулийн тоог нь өргөжүүлнэ гэсэн ийм чиглэлээр үндсэн чиглэлд тусгасан гэдгийг одоо товч танилцуулж байна.

 **Д.Батцогт: -** С.Чинзориг сайдад баярлалаа. Одоо нэг мөсөн Нийгмийн хамгааллын яамныхан бас танилцуулгаа уншуулчих. Танайд чинь бас дэд сайд байдаг биз дээ. Сая Хөдөлмөрийн дэд сайд, сайд хоёр сайд нь хоёулаа ирсэн л яваад байсан шүү дээ. Болж байна.

 **С.Чинзориг: -** Нийгмийн даатгал халамжийн салбарт хэрэгжүүлэх үндсэн чиглэлд тусгасан асуудлаар товч та бүхэнд бол товч мэдээлэл хийе. Нийгмийн даатгалын мэдээллийн нэгдсэн сүлжээ сумдын мэдээллийг холбох үйл ажиллагааг үе шаттай хэрэгжүүлнэ. Хүүхэд, гэр бүлийн хөгжлийн шаталсан хөтөлбөрийг боловсруулж хэрэгжүүлэхээр үндсэн чиглэлд бол тусгаж байгаа.

 Хүүхэд хамгааллын тусламжийн цогц шуурхай үйлчилгээг хөгжүүлэх ажлын хүрээнд хүүхдийн тусламжийн утсанд ирсэн дуудлагаас шууд яаралтай тусламж үзүүлэх арга хэмжээг авна гэсэн ийм зорилт дэвшүүлж байгаа. Өндөр настны асрамжийн төв байгуулах хувийн хэвшлийн санаачилгыг дэмжихээр бол үндсэн чиглэлд тусгаж байгаа.

 Өрхийн мэдээллийг нэгдсэн санд үндэслэн өрхийн амьжиргааны төвшнөөр ангилсан шинэ төрлийн үйлчилгээг нэвтрүүлнэ гэсэн ийм чиглэлүүдийг үндсэн чиглэлд тусгасан. Миний одоо дэд сайдаар ажиллаж байсан үеийн бодвол шал өөр юм ярьдаг болсон юм байна.

 **Д.Батцогт: -** 2 яамны танилцуулга хийлээ. Одоо Боловсрол, соёл шинжлэх ухааны яам болоод Хүн амын хөгжил, нийгмийн хамгааллын яамны танилцуулгатай холбоотой асуулттай гишүүдийн нэрийг авъя. Л.Энх-Амгалан гишүүнээр тасаллаа. Д.Хаянхярваа гишүүн асууя. Сууж байгаад хариу хэл Ц.Туваан аа.

 **Д.Хаянхярваа: -** Энэ чинь одоо хамаагүй л асууна биз дээ. Ер нь тэр нөгөө нэг олон хүүхэд төрүүлсэн эх, олон хүүхэдтэй гэр бүлийг дэмжих талаар хөтөлбөр боловсруулна гэдэг юм уу энэ талаар чиглэлээр авахаар үндсэн чиглэл наад юманд чинь авсан тийм асуудал гэж байна уу? Энэ талаар одоо байвал нэг ийм ийм юм туссан гэдгийг хэлж өгөөч. Бид нар нэг Ахмадаа ач санах хуультай болно гээд л нэг юм яриад манай намын зүгээс нэлээн хэдэн гишүүд санаачлаад яваад байгаа. Тэгэхээр энэ Ач санах хуультай холбогдсон асуудлаар төлөвлөж байгаа Ач санах хуулийг батлуулахаар бодож тооцож байгаа юм байна уу? Үүнийг нэг хариулж өгөөч.

 Ерөнхий боловсролын сургуулийн хувьд бол ер нь одоо та нар 3 ээлжээр хичээллэж байгаа газрууд гэж олон газар байгаа шүү дээ. Ялангуяа энэ Улаанбаатар хотын захын дүүргүүд. Улаанбаатар хотод бол 3 ээлжээр хичээллэдэг. Тэгэхээр эхний ээлжид энэ 3 ээлжээр хичээллэж байгаа сургуулийг 2 ээлжид, 1-ээ больё гэхэд 2 ээлжид шилжүүлэх тийм тооцсон хөтөлбөр тийм юм байна уу? Түүнээсээ одоо эхний ээлжид хэрэгжүүлэхээр 2016 оны үндсэн чиглэлд туссан юм байвал ийм ийм асуудлууд байна гэдэг юмыг хэлж өгөөч гэсэн ийм 4 асуулт байна.

 **Д.Батцогт: -** Эхлээд Ц.Туваан дарга, дараа нь Б.Насанбаяр. Гуравдугаар микрофоныг өгчих. Өөрөө битгий дар.

 **Ц.Туваан: -** За Д.Хаянхярваа гишүүний асуултад хариулъя. 2016 онд саяын танилцуулсанд бол 6 заалт орсон. Үүн дээр бол үндсэн зорилт 19 дотроо бол энэ 2012 оноос хойш хэрэгжүүлж байгаа Засгийн газрын үйл ажиллагааны мөрийн хөтөлбөр мөн нийгмийн даатгал, нийгмийн хамгааллын салбарт хийгдэж байгаа шинэчлэлийн болон хэрэгжиж байгаа бодлого бол цааш үргэлжлэхээр туссан байгаа. За тэр олон хүүхэдтэй эхийг гэр бүлийг дэмжих чиглэлээр бол Олуулаа болох гэсэн ийм хуулийн төсөл боловсруулаад өнгөрсөн Засгийн газрын шинэчлэлийн Засгийн газрын үед Засгийн газарт өргөсөн энэ Засгийн газар дээр байгаа. Үүн дээр бол олон хүүхэд төрүүлсэн гэр бүлийг болон хүүхдэд бол бас тодорхой хэмжээний урамшууллуудыг олгохоор ийм хуулийн заалт, хуулийн төсөл бэлэн болоод засагт өгсөн байгаа.

 Ахмадын ач санах хууль дээр бол энэ талаар бол Ач санах хууль дээр бол мэдээлэл байхгүй. Үндсэн чиглэл дээр.

 **Д.Батцогт: -** За Б.Насанбаяр. 1-р микрофон. Битгий дар.

 **Б.Насанбаяр: -** Д.Хаянхярваа гишүүний энэ хүртээмжтэй холбоотой асуудалд тодруулга хариулт тайлбар өгөхөд 126 бүлэг буюу нийт 5 мянган хүүхэд 3-р ээлжид явж байгаа. Нийт хүүхдийн одоо ерөнхий боловсролд үйлчилгээ авч байгаа хүүхдүүдийн 1 хувь гэсэн үг. Тэгэхээр энд энэ жилийн үндсэн чиглэлд бол нийт ерөнхий боловсролын сургуулийн суудлын тоог 10 мянгаар нэмнэ гэсэн ийм гол зүйл байгаа. Үүнтэй холбоотойгоор Хятадын Засгийн газар болоод бусад донор байгууллагуудын дэмжлэг. Дээр нь хоттой хамтарч бид нар сургууль цэцэрлэгийн цогцолбор барихаар эхний 30-ийг Концессын хуулиар хийхээр бас эхний гэрээнүүд бол хийгдэж явж байгаа.

 Тэгэхээр 2015 ондоо амжиж орох нэг хэсэг байгаа. 2016 ондоо дамжиж орох бас нэг хэсэг байж байгаа. Тэгэхээр бид нар 3 ээлжийн хүндрэл бол одоо ирэх жилээс ямар бас хүндрэлүүд үүсэж байгаа вэ гэхээр 12 жил рүү бүтэн шилжиж байгаа. Дээр нь 40-50 мянган суудал яг өмнөх үеийнхээс дахин илүү нэмэгдэж гарч ирж байгаа яг нөхцөл байдлууд бол ахиад 3 ээлжийн нөхцөл байдал бол одоогийн яг бүтээн байгуулалтын хурдтай холбоод аваад үзэх юм бол хүндрэх аюултай нөхцөл байдал үүсээд байгаа юм.

 **Д.Батцогт: -** За Л.Энх-Амгалан гишүүн асууя. Тодруулах уу та.

 **Л.Энх-Амгалан: -** Одоо энэ хөдөө орон нутагт баригдаж байгаа сургууль, цэцэрлэгийн санхүүжилт гэдэг юм чинь маш хүнд байдалд орлоо шүү дээ. Одоо бараг үндсэндээ төрөөс тендер авсан компаниуд маань үндсэндээ эхнээсээ дампуурлаа зарлаж эхэлж байна. Өнөөдрийн байдлаар яг 2012 оноос 2013 он, 2014 он, 2015 он дамнуулаад баахан объектууд эхэлсэн үүнийгээ дуусгаагүй объектууд байж байгаа. Улсын Их Хурлаас шийдвэр гаргаад тодорхой өрийн бичгүүд энэ хувийн хэвшлийн компаниудад, төрөөс ажил гүйцэтгэсэн компаниудад өгнө гэсэн. Одоо хүртэл энэ нь өнөөдөр өгөгдөөгүй байж байгаа. Та нарт яг одоо тооцоо судалгаа байна уу? Яг одоо энэ боловсролын салбарт ажил гүйцэтгэсэн компаниудад төр хэчнээн тэрбум төгрөгийн өртэй байна вэ одоо. Энэ өрийг яаж барагдуулах юм бэ? Одоо 2016 онд энэ чинь өр барагдуулахгүй бол бүтэн 4 жилийн турш ингээд хувийн хэвшлээ хулхидаад, дампууруулаад нөгөөдүүл нь цаанаас арилжааны банкнаас өндөр хүүтэй зээл авсан. Төр нь нөгөө мөнгөө төлж чадахаа больсон. Ийм л өрийн нэг ийм гинжин хэлхээнд орлоо шүү дээ. Тэгэхээр үүн дээр хийсэн тооцоо судалгаанууд байна уу? Ер нь эхлээд нэг 2016 онд энэ өрнөөсөө салбал яасан юм бэ? Сургууль, цэцэрлэг, спорт заал барьсан энэ компаниудын гүйцэтгэлийг, энэ чинь тодорхой энэ үндсэн чиглэл дээр оруулж энэ асуудлыг шийдэхгүй бол өрнөөс төр өөрөө ингээд хувийн хэвшлээ дампууруулаад байж ерөөсөө болохгүй шүү дээ. Үүн дээр ямархуу арга хэмжээ авч хэрэгжүүлэх гэж байгаа юм бэ гэдгийг нэгдүгээрт тодруулъя гэж бодож байна.

 Хоёрдугаарт нь сүүлийн үед манайхан чинь концесс гэж их ярьж байгаа л даа. Бүх юмыг концессоор хийнэ гээд. Сая бас Б.Насанбаяр дарга ярьж байна. 30 сургуулийг концессоор эхлэх гэж байгаа гээд. Тэгээд концессоор нийт хэдэн сургууль, цэцэрлэг, спорт заал баригдах гэрээ хийгдсэн, ямархуу хэлэлцээрүүд явагдаж байна. Энэ нь эргээд төсөв дээр яг ямар ачааллууд өгөх юм бэ? Концесс гэдэг чинь бариад л шилжүүлээд л тэгээд л төсвөөс мөнгөө авна шүү дээ. Энэ чинь өр байхгүй юу. Төсөв дээр ирж байгаа бас л өрийн хэмжээнд орох ёстой юм. Үүн дээр одоо яг Сангийн яам хийсэн тооцоо судалгаанууд байна уу? Ер нь хэд хэдэн онд энэ концессоор боловсролын салбарын концессоор төсөв дээр хэчнээн хэмжээний ачааллууд дарамтууд ирэх вэ? Үүнийг ер нь яаж шийдэх гэж байгаа вэ гэж.

 Гуравдугаарт нь 2012 оны Засгийн газрын мөрийн хөтөлбөр баталж байхад би Л.Гантөмөр сайдаас асууж байсан юм. Хөдөөгийн багш нарын хөдөлмөрийн үнэлэмжийн асуудал, нийгмийн асуудлуудыг нь шийдвэрлэнэ. Гэхдээ энэ бол тусгай хөтөлбөрөөр хэрэгжүүлнэ. Засгийн газрын мөрийн хөтөлбөрт орохгүй. Яг сайдын тушаалаар тусгай хөтөлбөрөөр хэрэгжүүлнэ гэж Б.Насанбаяр дарга санаж байгаа байх. Тэгэхээр одоо энэ чиглэлээр ер нь өнгөрсөн 3 жилд юу ч хийгдсэнгүй. Одоо бид нар 2016 оныхоо үндсэн чиглэлийг батлуулах гээд сууж байна. Бас энэ 2016 оны үндсэн чиглэл дээр энэ юу ч алга байна. Эсхүл бол яамны төсөв, төлөвлөгөө дээр байна уу? Одоо энэ хөдөөгийн багш нар чинь бол үндсэндээ нийгмийн асуудлууд нь маш хүндрээд байж байна шүү дээ. Нийт зөвхөн Хөвсгөл аймагт гэхэд 1200 багш байхад 70 хувь нь дандаа залуу багш нар байгаа байхгүй юу. Бүгдээрээ гэр оронгүй. Одоо хөдөө очиж байгаа багш нар бол айлын гэр түрээсэлж амьдардаг. Дотуур байрандаа сурагчидтайгаа амьдардаг. Гал тогоондоо амьдарч байгаа дотуур байрны гал тогоонд хүртэл амьдарч байгаа багш нар хүртэл байж байна шүү дээ. Энэ хөдөөд амьдарч байгаа залуу багш нарын нийгмийн хамгааллын асуудлууд ер нь яаж шийдвэрлэгдэж байгаа вэ? Тэр 36 сарын нэмэгдэл байна биз нөхөд минь. Тэр одоо хасахгүй биз. Хамгийн гол болгоомжлол чинь тэр байгаа шүү дээ. Ерөөсөө хөдөөгийн багш нар, хөдөөгийн төрийн албан хаагч нартай уулзахад энэ 36 сарын нэмэгдлийг л байлгаж үзээрэй. Одоо бид нарын төрд хорогдож байгаа юм бол ганцхан л энэ байгаа юм гэж. Төрд хорогдож байгаа юм тийм ээ.

 Гуравдугаарт нь бол энэ багшийн үнэлэмжийн асуудал. Одоо энэ Зөв монгол хүүхэд хөтөлбөр гээд энэ хөтөлбөрүүд хэрэгжиж байгаад би баярлаж байгаа. Хүүхэд бүрийг одоо ингээд нэг тийм сургах өөрөө тийм ээ өөрөө биеэ даах энэ чиглэл рүү одоо хүмүүжүүлж байгаа хүмүүжил олгож байгаа маш их ачаалал нэмэгдэж байгаа юм байна лээ үүнийг дагаад. Хуучин бол онц сайнсурдаг толгойтой хүүхдүүдтэйгээ ажиллаад явдаг байсан бол одоо ангид байж байгаа 25, 26 хүүхэдтэй нэг багш ажиллаж байгаа байхгүй. Бага ангийн багш нар. Тэгэхээр ачаалал нь 3, 4 дахин нэм … /минут дуусав./

 **Д.Батцогт: -** Л.Энх-Амгалан гишүүн 1 минут.

 **Л.Энх-Амгалан: -** Тэгэхээр энэ багш нарын ачаалал нэмэгдсэнтэй холбогдуулаад энэ багш нарын үнэлэмжийн асуудлыг яах юм бэ? Та нар шахаад байна шүү дээ. Одоо бол бүр гэртээ харьж чадахаа байсан гээд байгаа шүү дээ. Хүүхэд нэг бүртэй ажилласаар байгаад гэртээ харьж чадахаа байсан. Тэгэхээр үүний үнэлэмжийн асуудлуудыг яах юм бэ? Нөгөө нэг алдартай компьютер хэзээ өгөх вэ, laptop хэзээ өгөх вэ? Би одоо ингээд сүүлдээ бүр худалж хүн болж байна. Тойргоор явах бүхэндээ хавар өгнө, намар өгнө гээд одоо ингээд хэдэн хавар хэдэн намар дамнуулаад худлаа яриад сууж байна шүү дээ. Энэ нөгөө бүх багш нарыг зөөврийн компьютерээр хангана гэсэн Хятадын буцалтгүй тусламжаар хөнгөлөлттэй зээлээр явж байгаа. Энэ чинь одоо яасан дуусдаггүй тендер вэ? Яасан дуусдаггүй маргаан бэ? Энэ асуудал дээр бүр хэдний хэдэн сард өгнө гэдэг би хугацаа сонсмоор байна. Яг хугацаа сонсмоор байна.

 **Д.Батцогт: -** Ц.Туваан даргаас асуусангүй. Г.Батхүрэл Ц.Тувааны оронд очиж сууж байгаад за эхлээд Б.Насанбаяр хариулъя. Дараа нь Сангийн яам. Тийм л дээ. Таны асуултад чинь байсангүй шүү дээ. Нэг асууж байгаа сүүлийн 2 сайдынхыг. Үүний дараа та дахиж асуух гэж байгаа юм уу тийм ээ? За тэгвэл боловсролын салбарт асууж байгаа юм байна. Б.Насанбаяр дарга хариулъя. Дараа нь Г.Батхүрэл дарга.

 **Б.Насанбаяр: -** Хөдөөгийн багш нарын амьжиргааны төвшнийг дээшлүүлэх нийгмийн асуудлыг шийдвэрлэх талаар бол бид нар Засгийн газрын мөрийн хөтөлбөр дээр бас тодорхой хэмжээгээр орсон байгаа. Цалингаараа нийгмийн асуудлаа шийдэх тэр боломжийг бүрдүүлнэ гээд. Тэгээд бид бүхэн яг энэ нийгмийн асуудлыг шийдэх чиглэлээр хөтөлбөр бол тодорхой хэмжээгээр боловсруулагдсан яам дээр. Одоогийн эдийн засгийн хүндрэлтэй байдлаас болоод тодорхой хэмжээгээр шийдэлгүй байж байгаа. Яг бид нар Засгийн газарт бол өргөн барьж чадахгүй байгаа.

 За багшийн үнэлэмжтэй холбоотой асуудал дээр бол таны хэлж байгаа үнэн. Багш нарын ачаалал өмнөх үеэс бол асар их ихэссэн. Өмнө бол ялангуяа цаасаар үнэлж байсан учраас нэлээн сайн тайлангаа хийгээд багш нар бол ажлаа үнэлүүлээд явдаг байсан бол одоо яг бодитой хүүхдийн хөгжлөөр үнэлэгдэж байгаа учраас эхний 2 жил бол нэлээн ачаалал авч байгаа. Үүнтэй уялдуулаад бид бүхэн үр дүнгийн мөнгөн урамшуулал, ур чадвар, анги даасан, кабинетын нэмэгдэл гээд одоо яг манай Засгийн газрын шийдвэрээр байгаа багш нарт олгогддог 10-13 төрлийн нэмэгдлүүд байгаа. Тэр нэмэгдлийг яаж илүү бодитой багш нарт хүргэх вэ гэдэг дээр бол эхний ээлжид анхаарч байгаа. Тодорхой хэмжээгээр төсөв дээр суудаг боловч бусад боловсролын салбарын төсөв өөрөө хүүхдийнхээ тоогоор төсөвлөгдөөд буцаад яг очихдоо багшийн цалингаараа очиж байгаа энэ нөхцөл байдлуудаас хамаараад тодорхой хэмжээний бас нөхцөл байдлууд үүсэж байгаа.

 Компьютерийн хувьд бол өнгөрсөн хугацаанд яг бид нар 4, 5 сард нэлээн сайн төвлөрч ажилласан. Одоогийн бид бүхэнд яг амлаж тэр цаад талаас нийлүүлэгч компани талаас амлаж байгаа зүйл бол 9 гэхэд эхний ээлж бол орж ирнэ гэсэн. Багш болгонд компьютер, сургууль болгонд компьютерийн лаборатори олгох энэ ажил. Тэгээд бүх сумын сургуулиудыг шилэн кабельтай холбох энэ төсөл бол 9 сараас эхлээд саадгүй явна гэсэн одоогийн байдлын мэдээ байна.

 **Д.Батцогт: -** За 9 сард гэж амласан шүү. Б.Насанбаярыг л барьж бууя хоёулаа за юу. Яг ийм тоо хэлж байна. Тэгж байна нэхэж байна. За Г.Батхүрэл дарга. 3-р микрофоныг өгчих.

 **Г.Батхүрэл: -** Л.Энх-Амгалан гишүүний асуултад хариулъя. Тэгэхээр 2015 оны Төсвийн тухай хуулийг Улсын Их Хурлаар батлахад 2014 оны орлого санхүүжилттэй холбогдуулаад 260 гаруй тэрбум төгрөгийн санхүүжилтийн асуудал үүссэн. Дээрээс нь өмнөх онуудад хийгдсэн 33 тэрбум төгрөг байсан. Үндсэндээ 300 орчим тэрбум төгрөгийн санхүүжилтийн хөрөнгө оруулалтын санхүүжилтийн төсөл арга хэмжээг бол …-ээр санхүүжүүлээрэй гээд Улсын Их Хурлын тогтоол бол өгсөн байгаа. Энэ хүрээнд манай Сангийн яамны Хөгжлийн санхүүжилт удирдлагын газраас бол …-ээр санхүүжүүлэх асуудал дээр бол ажиллаж байгаа. Яг одоогийн байдлаар бол төсвийн орлоготой уялдуулаад хөрөнгө оруулалтын төсөл арга хэмжээнд зориулж бол үндсэндээ нэг хувийн л зарлага санхүүжилт гарсан байгаа.

 Таны хэлж байгаа яах аргагүй концессоор хэрэгжүүлэх ялангуяа барьж шилжүүлэх төсөл арга хэмжээ маань бол төсөв дээр нэлээн их ачаалал ирэхээр ийм зүйлүүд байгаа. Энэ чиглэлээр манай Хөгжлийн санхүүжилт, өрийн удирдлагын газар маань ажиллаж байгаа. Ялангуяа одоо 2016 оны Төсвийн хүрээний мэдэгдэл, 2017-2018 оны төсөөллийн бодлогын баримт бичигтэй уялдуулаад өрийн дунд хугацааны стратегийн баримт бичгийг өргөн барьсан. Энэ хүрээндээ бол яах аргагүй одоо төсөв дээр хэдий хэмжээний өрийн дарамт ирэхээр байна вэ? Үүнийг одоо хэрхэн өрийн дарамтыг багасгах вэ гэдэг энэ стратегид бол тодорхой хэмжээний арга хэмжээнүүд туссан байгаа. Манай 2016 оны Монгол Улсын эдийн засаг, нийгмийг хөгжүүлэх үндсэн чиглэлийн хувьд бол нийт хөрөнгийн эх үүсвэр маань бол 3.8 их наяд байгаа. Үүний бол 3.1 их наяд нь концесс байгаа. Үүн дотроо бол үүний дийлэнх хувь нь бол бид нар төсөв дээр ачаалал өгдөггүй барьж ашиглах шилжүүлэх ийм цахилгаан станц эрчим хүчний ийм төсөл арга хэмжээнүүд байгаа. Үүнд бол төсөв дээр бол барьж ашиглаад шилжүүлэх нь бол харьцангуй ачаалал бол бага байгаа. Баярлалаа.

 **Д.Батцогт: -** Тодруулга дууссан шүү дээ. Одоо та нөгөө Нийгмийн хамгааллын яамнаас асууна. Л.Энх-Амгалан гишүүний микрофоныг өгье.

 **Л.Энх-Амгалан: -** Нийгмийн хамгааллын яамнаас хэд хэдэн зүйл тодруулъя. За бид нар 1 сард Улсын Их Хурлаас баталсан Эрүүл мэндийн даатгалын тухай хууль энэ 7 сарын 1-ний өдрөөс хэрэгжиж эхэлнэ. Тэгэхээр төрөөс эрүүл мэндийн даатгалын шимтгэлийг нь төлж байгаа иргэдийн шимтгэл бол нэмэгдсэн шүү дээ. Одоо сард нэг 650 төгрөг жилд нэг 8000 орчим төгрөг төлдөг байсан бол одоо хөдөлмөрийн хөлсний доод хэмжээний 2 хувьтай гэхээр жилд нэг дөчин хэдэн мянган төгрөг орчим төлөх юм. Тэгэхээр энэ тооцооллууд одоо энэ хуулийг чинь бид нар хэрэгжүүлэх ёстой шүү дээ тийм ээ? Хэрэгжүүлэх ёстой. Тэгэхээр энэ тооцооллууд чинь одоо энэ 2016 оныхоо үндсэн чиглэл дээр энэ чинь төсөв дээр бас нэлээн ачааллууд ирнэ гэсэн үг шүү дээ. Үүнийг тооцсон тооцооллууд ер нь байна уу? Хэр хэмжээний төсөв дээр ачаалал ирэх вэ? Үүнийг яаж шийдэх гэж байгаа вэ, Г.Батхүрэлээс асууя. Үүнийг яаж шийдэх гэж байгаа вэ? Үүнийг шийдэхгүй бол тэгээд энэ Эрүүл мэндийн даатгалын хууль чинь хэрэгжихгүй шүү дээ. Тийм ээ. Нэг ийм асуудал байж байгаа.

Хоёрдугаарт нь Хүний хөгжлийн сан. Энэ Хүний хөгжлийн сан чинь бол дандаа өр зээл тавьсан, дандаа өр зээлээр сүүлдээ бүр хүүхдийн мөнгө, одонтой эхчүүдийн мөгийг бол дотоодын 15 хувийн бондтой, 15 хувийн хүүтэй бонд аваад санхүүжүүлээд өгч байгаа шүү дээ, хоёр зуун хэдэн тэрбум төгрөг. Тэгэхээр энэ асуудлыг яах юм бэ? Одоо нөгөө нэг Ирээдүйн өв сангийн тухай хууль гээд нэг Улсын Их Хурал дээр өргөн баригдсан. Хэлэлцэх эсэхийг нь дэмжсэн. Одоо хэлэлцэгдээд явж байна. Тэгэхээр энэ нөгөө нэг Хүний хөгжлийн сан, Ирээдүйн өв сангийн тухай хуулиуд энэ Хүний хөгжлийн сангийн энэ өр зээлийн асуудлуудыг ер нь цаашдаа яг яаж шийдвэрлэе гэж бодож байгаа юм бэ? 2016 ондоо ингээд шийдэгдэх юм уу? Огт шийдэхгүйгээр яана гэсэн үг үү?

 Гуравдугаарт нь бол нөгөө малчдын тэтгэврийн насыг наашлуулах ажилласан жилийн 1 жилийг нь 1.5 жилээр тооцох хуулийн төслийг бас Улсын Их Хурал дээр хэлэлцэх эсэхийг дэмжсэн шүү дээ. Одоо ингээд энэ нь Улсын Их Хурал дээр хэлэлцэгдээд явагдана. Энэ асуудал ерөөсөө 2015 оны үндсэн чиглэл дээр энэ чиглэлээр ерөөсөө орсон зүйл байхгүй байна шүү дээ. Яагаад энэ зүйл ороогүй юм бэ?

 Дөрөвдүгээр нь хөдөөд маш их хэрүүл маргаан тарьдаг зүйл бол энэ хүнсний талоны асуудал байж байгаа юм. Хүнсний талоны асуудал. Тэгэхээр Хүний хөгжил, нийгмийн хамгааллын яамнаас одоо энэ нөгөө нэг бүр орлого багатай байгаа ядуурлын төвшинд байгаа улсуудыг нөгөө ядуурлын чинь өрхийн орлогыг тодорхойлдог хэд хэдэн аргачлалаар 5 аргачлал бил үү тийм ээ. 5 аргачлалаар тооцоолоод өрхүүдийг нэг ангилсан юм байна лээ. Тэгэхээр энэ хоолны биш энэ хүнсний талоны маргааныг асуудлыг ер нь яаж шийдвэрлэх вэ? Хуучин бол нөгөө багийн засаг дарга нарын оролцоогүйгээр Улаанбаатар хотоос хэдэн судалгааны хүүхдүүд хүрч ирээд айлуудаар судалгааны санал асуулга явуулаад ингээд мянгат малчин хүртэл одоо хүнсний талон авч байгаа тохиолдол байна шүү дээ. Мянгат малтай хүн. Тэгэхэд одоо 20, 30 толгой малтай хүмүүс хүнсний талоноо авч чадахгүй байгаа. Түүндээ хамрагдаж чадахгүй байгаа. Ийм нөхцөл байдал амьдрал дээр байна шүү дээ. Тэгэхээр энэ асуудлуудыг яаж шийдвэрлэх юм бэ?

 Тавдугаарт нь Нийгмийн даатгалын мэдээллийн нэгдсэн сүлжээ сумын мэдээллийг холбох үйл ажиллагааг үе шаттай хэрэгжүүлнэ гэж байна. Манай энэ төрийн байгууллагуудын хоорондын ийм ажлын уялдаагүй төрийн хөрөнгөөр хийсэн дээд бүтцийг хоорондоо ашигладаггүй нэг ийм нийтлэгдутагдал байгаа байхгүй юу. Одоо үүнд чинь 80 тэрбум төгрөг зарцуулах гээд байгаа юм байна шүү дээ. Одоо Төрийн сангийн мэдээллийн сүлжээ гээд Г.Батхүрэл ээ байгаа биз дээ суман дээр хүрсэн Сангийн яамны өдөр тутам төрийн сангийн мэдээлэл хийдэг ийм сүлжээ байж байгаа шүү дээ. Хэдэн тэрбумаар боссон шүү дээ. Дахиад та нар ийм сүлжээ босгох гэж байгаа юм уу? Дахиад 80 тэрбум төгрөгөөр ийм сүлжээ босгох гэж байгаа юм уу? Яагаад ингээд төрийн байгууллагууд хоорондоо энэ мэдээллийнхээ тэр тусмаа мэдээллийн дэд бүтцээ дундаа ашиглаж болдоггүй юм бэ? Төр өөрөө ингээд ийм юм руу ороод өөрийнхөө байгуулсан юм руу дахиад …/минут дуусав./

 **Д.Батцогт: -** За Ц.Туваан дарга. 1-р микрофон.

 **Ц.Туваан: -** Л.Энх-Амгалан гишүүний асуултад хариулъя. 3-р асуудлаас нь. Малчдын тэтгэврийн насыг наашлуулах үүн дээр бол Монгол Ардын намын бүлгээс хууль санаачилж, Улсын Их Хурлын гишүүдээс өргөн барьсан хуулийн төсөл хэлэлцэх эсэх дээрээ явж байгаа. Тэгээд Улсын Их Хурлын чуулган, Байнгын хороон дээр төрөөс баримтлах бодлогын бичиг баримт яг одоо хэлэгдээд явж байгаа. Энэ бодлогын бичиг баримт хэлэлцэгдэж дууссаны дараагаар дагалдаад нийгмийн хамгааллын Нийгмийн даатгалын багц хуулийн шинэчилсэн найруулга орно. Үүн дээр бол одоогоор бол 6, 7 хуульд шинэчилсэн найруулга хийхээр бэлтгэгдээд явж байгаа. Энэ дотор энэ малчдын тэтгэврийн насыг наашлуулах энэ хууль ороод хэлэлцэгдээд явна гэж явах юм.

 Хүнсний талон дээр бол өрхийн мэдээллийн нэгдсэн санг сая олон улсын байгууллагуудын санхүүжилттэй нэгдсэн сантай болсон. Энэ нэгдсэн санг ашиглах журмыг Засгийн газар баталсан. Энэ нэгдсэн санд бол яг энэ зорилтод бүлгүүдийг нэлээн сайн тодорхойлж гаргаж ирсэн. Тэгэхээр үүн дээр бол маргаан таслагдах байх гэж бодож байгаа. Энэ оны улсын төсөв дээр хүнсний талон дээр бол төсвийг бол нэмсэн. Том хүнд 13000, хүүхдэд 6500 болохоор нэмэгдүүлээд, хамрагдах өрхийн тоог бол бас нэмэгдүүлж чадсан байгаа.

 Нийгмийн даатгалын мэдээллийн санг холбох дээр бол бид нар энэ нийгмийн даатгалын мэдээлэл маань иргэддээ хүрэх бүр сум, багийн төвшинд хүрэх асуудал байгаа. Үүн дээр бол бид нар тухайн салбарынхаа ажилчид байцаагчид анхан шатанд ажиллаж байгаа хүмүүсийнхээ техник хангамжийг бас сайжруулах асуудал явж байгаа. Эхнийхийг нь Г.Батхүрэл дарга хариулах уу?

 **Д.Батцогт: -** 3-р микрофон.

 **Г.Батхүрэл: -** Л.Энх-Амгалан гишүүний асуултад хариулъя. Тэгэхээр 2016 оны төсвийн хүрээний мэдэгдэл 2017 оны төсвийн төсөөллийг бол Улсын Их Хуралд өргөн барьсан байгаа. Энэ хүрээн дээр бол шинээр хэрэгжиж байгаа хуультай холбогдуулаад нийтдээ бол урсгал төсөв дээр 133.8 тэрбум төгрөгийн ачаалал бол 2016 онд ирэхээр байгаа. Үүнээс бол яг таны хэлж байгаа Эрүүл мэндийн даатгалын тухай хуультай холбогдуулаад 82.1 тэрбум төгрөгийн ачаалал ирэхээр байгаа. Энэ бүгдийг бол төсвийн хүрээний мэдэгдлийн 2016 оны төсвийн хүрээний мэдэгдлийн төсөл дээр бол тусгаад явж байгаа. 2016 оны үндсэн чиглэл дээр бол яг асуудал бол хөрөнгийн эх үүсвэртэй холбоотой энэ асуудал бол орж ирээгүй. Төсвийн хүрээний мэдэгдлийг хэлэлцэх явцад бол энэ зүйлүүд нэлээн тодорхой болоод явах байх.

 Ер нь бол Ирээдүй өв сангийн өр, Хүний хөгжил сангийн өрнүүд бол нэлээн их асуудал байгаа. Үүнээс гадна бол яах аргагүй бид нар төсвийг байнга алдагдалтай баталж ирээд, энэ алдагдлыг бол дотоод бондын эх үүсвэрээр богино хугацаатай эх үүсвэрээр хаагаад байгаа юм. Энэ маань бол яг энэ байдлаараа үргэлжлээд явах юм бол ялангуяа 2016, 2017 онуудад нэлээн өндөр ачаалал өгөөд 2018 оноос бол бараг манай төсөвтэй тэнцэх хэмжээний ийм ачаалал үзүүлэхээр байгаа. Ийм учраас бол Сангийн яамнаас барьж байгаа гол байр суурь гэвэл богино хугацаатай дотоод бондын тоо бол ер нь 2.1 их наяд байгаа. Энэ жилийн 2015 оны Төсвийн тухай хуулиар баталсан дотоод бонд гаргах эх үүсвэрийн хэмжээ бол 1 их наяд энэ маань өмнөхтэйгөө нийлээд 3.2 орчим их наяд төгрөгийн дотоод бондынх байгаа. Хүний хөгжил сангийн алдагдлыг хараад танд хэлж өгье. Бид нарын 2016 оны дотоодын нийт бүтээгдэхүүний хэмжээ бол 27 их наяд байгаа. 2018 оных бол 31 орчим их наяд байгаа. Улсын төсөв 6.6 их наяд бид нарын 2016 оны өргөн барьснаар орлогын хэмжээ. Зарлагын хэмжээ 7.1 их наяд байгаа. Энэ хэмжээ маань 6.9 болно 2017 онд. 2018 онд 7.2 орчим болохоор байгаа. Тэнцэх хэмжээний дотоод бондын өрийн үлдэгдэл яг энэ хурдаараа явах юм бол ийм хэмжээнд хүрэхээр байгаа.

 Ер нь бол яах вэ яг одоогийн байдлаар төсвийн алдагдлыг нөхөх чиглэлээр бол Засгийн газрын бонд бол 36 тэрбум гарсан байгаа шүү дээ. Зөвхөн өмнөх жилүүдийн өрийн үлдэгдлийг хаах чиглэлээр бол 400 гаруй тэрбум гарсан. Энэ жилийн 2015 оны төсвийн алдагдлыг нөхөх хэмжээнд бол 36 орчим тэрбум гарсан. Аль болох Сангийн яам бол дотоод бондыг бол гаргахгүй байх чиглэлийг бол барьж байгаа. 2016 оны төсвийн хүрээний мэдэгдэлд өргөн барьснаар бол төсвийн алдагдал маань бол эх үүсвэргүй алдагдал гэж байгаа. Энэ маань дотоод бондын санхүүжилтээр хаахгүй алдагдал маань бол 0. зээл тусламж Хөгжлийн банкны санхүүжилтийг оруулсан хувилбар нь бол 4 хувийн алдагдалтай. Энэ нь дотоодын нийт бүтээгдэхүүнд харьцуулснаар.

 **Д.Батцогт: -** Үгүй ээ яах вэ төсөөллөө л ярьж байна шүү дээ. Гэхдээ яг аваагүй байгаа юмыг ингэж хэлж болохгүй л дээ. За үг хэлэх гишүүн байна уу? Д.Хаянхярваа гишүүн. Д.Хаянхярваа гишүүн үг хэлье.

 **Д.Хаянхярваа: -** Үндсэн чиглэл хэлэлцэж байгаа юм аа бид нар. Үндсэн чиглэл өнөөдөр хэлэлцэж байгаа байдлаа өнөөдөр бас нэг ер нь зүгээр харах л хэрэгтэй. Угаасаа бид нар энэ үндсэн чиглэл хэлэлцэх эсэхийг хэлэлцэж байх үед ч би бас үг хэлж байсан. Үнэхээр одоо энэ үндсэн чиглэлд бол бид нар нэг хоёрын хооронд ханддаг. Нэг ийм бичиг баримт боловсруулж байгаа нэрийн дор цаг хугацаа алддаг. Энэ нь бол хэрэгжилт нь ч байдаггүй. Хийсэн бичсэн юмнууд нь ч гэж ерөөсөө одоо нэг стандарт болсон нэг ийм 10, 20 жилийн юмнууд яваад байгаа шүү дээ. Үүнээсээ болоод бид нар чинь хөгжлийн бодлого гэдэг юмаа зөв гаргаж чадахгүй байгаатай л холбоотой юм даа л гэсэн ийм санааг бас давтаж хэлэхийг хүсэж байна.

 Би зүгээр үүн дээр нэг юм хэлье л дээ. Жишээлбэл ерөнхий боловсролын үйлчилгээний чанар хүртээмжийг сайжруулах гэж байгаа юм. Үүнийг ер нь хэрвээ төрд ажиллаж байсан хүмүүс бол насаараа сонссон. Ерөнхий боловсролын сургуулийн чанар хүртээмжийг сайжруулна гэж. Энэ нэг сурах бичгийг шинэчилнэ гэдэг юм бол бизнес байдаг юм уу, юу байдаг юм ерөөсөө байнга ерөнхий боловсролын сургуулийн сурах бичгийг шинэчилнэ. Стандартыг нь сайжруулна гээд одоо ингээд яриад л. Одоо дээр нь форм нэмэгдсэн. Тэгээд удахгүй одоо юу нэмэгдэх юм мэдэхгүй ингээд баахан юм нэмэгдээд л бизнесийн чиглэлийн юмаа болохоор бичээд байдаг.

 Ерөөсөө эн бүх юмнууд чинь бол үнэхээр одоо биш тал руугаа яваад байна. Бид нар энэ нэг сургуулийн стандартын тухай сүүлийн жилүүдэд нэлээн яриад байгаа юм л даа. Би зүгээр боловсролын салбар дээр л хандаж хэлж байгаа юм. Кембрижийн стандарт гээд л нэг юм яриад л байсан, яриад байсан. Тэгсэн одоо сүүлдээ явж явж нөгөө түрүүн дээр нэг чуулган дээр хэлэлцэж байхад Л.Гантөмөр сайд Кембрижийн юм нь бол байгаа гэхдээ бас нэг Монгол юм холиод байгаа гээд л яриад байсан. Яг үнэн хэрэгтээ бол энэ чинь одоо дэлхийн олон улсад хүлээн зөвшөөрөгдсөн тэр стандарт гэнэ үү, тэр сургалтын агуулга нь тийм байдаг гэнэ үү тэрийгээ хүлээн зөвшөөрөөд тэрийгээ хэрэглээд явахад ер нь юу нь болохгүй байгаа юм бэ? Заавал нэг гаргаж ирээд.

 Зөв Монгол хүүхэд гээд хөтөлбөр гэж ярьж байгаа юм. Хүмүүс сайшаагаад л байгаа юм. Зөв Монгол хүүхэд гэх юм уу Монгол зөв хүүхэд гэх юм уу. Буруу Монгол хүүхэд гэхээр чинь одоо Монгол нь буруу юм уу, хүүхэд нь буруу юм уу гээд ингээд нарийн авч үзэх юм бол энэ дотор чинь бас хүн шоглоод байвал шоглоод байхаар юмнууд бол их бий. Энэ мэт боловсролын салбар дээр бичсэн юм нь бол нэг 9 юм 10 юм л байгаа юм л даа. Нэг ийм л юм байна гээд. Гэтэл нөгөө нэг жинхэнэ утгаараа би түрүүн асуугаад байсан сургуулийнхаа нөгөө ээлжийг яах юм бэ, ээлжүүдийг яах юм бэ? Энэ сургууль цэцэрлэгийнхээ анхан шатны хамрагдалтыг ямар байдлаар шийдэх юм бэ? Хөрөнгө санхүүгээ яаж бий болгох юм бэ гээд гол асуудал руугаа хандахгүй дараа нь одоо ингээд нэг хариулахад амархан ерөнхий боловсролын сургуулийн чанар хүртээмжийг сайжруулсан уу гэвэл сайжруулсан л гэж хэлнэ. Яаж сайжруулсан багш сургалтад хамрагдаад, хүүхдүүд тэр багшаар хичээл заалгаад тэгээд сайжирсан. Одоо нэг хүүхэд оюутан сурагч бүхэнтэй тулж ажиллана гээд байгаа юм л даа. Багш нар чинь туйлдаж үхнэ дээ. Та нар харж байгаарай. Хүүхэд бүхэнтэй очиж зууралдсаар байгаад бүр балрах юм шиг байгаа юм. Тэгээд энэ мэт ингээд фантаз маягийн юмнууд энэ хөтөлбөр дотор чинь зөндөө юм тусаад байна. Цаашдаа бол бид нар үүн дээрээ бол үнэхээр анхаарвал анхаарах олон асуудал байна. Үүнийг бол Засгийн газрын төвшиндөө энэ Засгийн газрын сайд нар бас ярих хэрэгтэй. Яг үнэнээ хэлэхэд бол энэ яах вэ зүгээр одоо би дахин дахин хэлдэг. Ерөөсөө энэ Засгийн газар гарч ирээд үүнийг одоо ингээд нэг шинэ юм хийгээд байгаа юм биш л дээ. Олон жил учиг болж явж ирсэн энэ юмыг засах тал дээр шинэчлэлийн Засгийн газар ч бай шийдлийн Засгийн газар ч бай бас нэг ахиц өөрчлөлт гаргаасай л гэж би одоо хүсэж байгаа юм.

 Бид нар ахиц дэвшил өөрчлөлтийг авч ирье гэх юм бол ер нь бол одоо энэ боловсруулж байгаа бичиг баримт үүнийгээ яаж үнэлэх юм бэ, үнэлэмж нь ямар байх юм энэ зүйлдээ бол бас нэг харин жинхэнэ утгаараа энэ үнэлэмж гаргадаг юм, тэр юм руугаа түүнийгээ харин жинхэнэ нөгөө дэлхийн стандарт руу дөхүүлж байж үнэлэх бололцоотой болгож байж тийм зүйлд хүрлээ гэж хүрсэн төвшнөө тодорхойлдог тийм үнэлэмжтэй болж байж харин бид нар тэр шинэчлэлийн тухай дараагийн тэр хөгжлийн тухай дараагийн шинэ гарч ирэх бодлогын тухай бид нар ярих ёстой болж байгаа байхгүй юу. Тэгэхгүй зүгээр ерөөсөө энэ хуучин нөгөө социализм гэдэг юмаа муу хэлээд л болохоо байгаад л ганц болдоггүй л юм байсан гээд ам амандаа уралддаг. Өнөөдөр бид нарын энэ байгаа бичиг баримт чинь яг тэр үеийн үг хэллэг яг тэр үеийн стандартаар л яваад байгаа байхгүй юу. Тэгэхээр бид нарын толгой түүнээс халихгүй байна гэсэн үг л дээ.

 Тийм учраас л одоо энэ толгой дотроо бүх юм дотроо тэр өөрчлөлтөө хийе гэж бодож байгаа бол, шийдвэрээ гаргая гэж бодож байгаа бол шийдэх ёстой юмныхаа байг нь олж, шийдэх ёстой юмаа зөв онилж шийдвэрээ зөв гаргаж тэгээд шуурхай шийдвэр гаргаж ажиллаж чадах юм бол шийдлийн Засгийн газар гэдэг тэр нэр дотроо бол хадгалагдаж үлдэх магадлалтай. Тэгж чадахгүй бол одоо сүүлийн үеийн хийгээд байгаа энэ үйл хөдлөл тэгээд сүүлийн үед гаргаж байгаа шийдвэрүүд болчимгүй хийж байгаа мэдэгдлүүд энэ бүхэн чинь бол шийдлийн гэхээс илүүтэй шившгийн Засгийн газар гэдэг л болох гээд байна шүү гэдгийг энэ Засгийн газрын гишүүд анхаарах хэрэгтэй шүү.

 **Д.Батцогт: -** Гишүүд үг хэлж, за Г.Баярсайхан гишүүн.

 **Г.Баярсайхан: -** Манай Д.Хаянхярваа гишүүн социализмын үеэс улиг домог болсон үг явж байна гэж байна. Ер нь бол улиг домог болсон юм зөндөө л явж байна л даа. Ардын намын засаг барьж байх үеэс авхуулаад бараг уламжлал болсон энэ чинь жил жилдээ орж ирээд л яваад байгаа. Гэхдээ бас энэ шүүмжилж байгаа зүйлд бас бид анхаарах зүйл байна. Яах аргагүй жил болгон оруулж ирдэг зүйл чинь зүгээр он сар өдөр чинь өөрчлөгдөөд л орж ирж байгаа. Ерөнхийдөө юу орж ирж байгааг ч ерөнхийдөө сайн мэдэж байгаа. Манай гишүүд ч одоо хэлээд л байна. Боловсролын салбар Кембрижийн сургалт гэдэг дэлхий нийтээр хүлээн зөвшөөрөгдсөн зүйлийг Зөв Монгол хүүхэд гээд Монгол хэл маань байлгүй л яах вэ. Хамгийн гол баримжаалж явах ийм чиглэлээ та хэд маань бас нэг их дэмжихгүй байгаа юм болов уу гэж би хувьдаа харж байгаа юм.

 Энэ Улаанбаатар хотын зарим сургуульд Кембрижийг сургалттай сургууль байдаг тийм ээ. Тэр сургуульд хүүхдээ оруулах гэж их эрэлт хэрэгцээ байдаг юм байна. Тэгээд зөв юмаа илүү түлхүү явуулах шаардлага байна л даа. За тэгээд энэ 3 ээлжээр хичээллэж байгаа асуудал бол байгаа. Та хэд маань маш их ажиллаж байна гэж яриад байдаг. Ажиллаж байгаа зүйлийг чинь би бол ерөнхийдөө олж харахгүй байгаа шүү. Их сайхан л яриад байгаа. Дандаа л ярьдаг. Сая одоо тэр н.Насанбуян билүү тэр дарга Хятадын 300 саяын зээл гээд л хоттой ажиллаж байгаа гэж байна. Тэр яг бодитой хаана байна вэ? Хоттой та нар яаж ажиллаж байгаа юм бэ? Тэрконцессын гэрээнүүд чинь хэр явж байгаа юм бэ? Манай Чингэлтэйд энэ Хятадын 300 саяас бид нар юм суулгана гээд л яваад л байсан. Одоо яах вэ тэр улс төрийн нөхцөл шалтгаанаас болоод тэр нь явдаг юм уу, явахгүй байгаа юм уу тэр нь тодорхойгүй байна. Хотын гишүүд бид Монгол Улсыг Ерөнхий сайдтай ярьж байгаад тэр концессын эргэн төлөлтийг хотын төсвөөс биш улсын төсвөөс олгодог болъё гэж бид нар өөрсдөө санаачилж байгаад танай сайдтай чинь хамт чихдэж явж байгаад бид нар энэ асуудлыг шийдсэн байгаа.

 Тэгээд яг бодитой ажил манай Чингэлтэй дээр суулгасан хэдэн сургууль ямар явж байна вэ? Яамнаас надад та дараа нь нэг мэдээлэл өгөөд байх. Хамгийн хүнд байгаа чинь манай Чингэлтэй байгаа шүү. За тэгээд шинжлэх ухааны инноваци гээд одоо сайхан сайхан үг оруулсан байх юм. Шинжлэх ухааныхаа чиглэлээр төрийн бодлогоо та нар баримтлаагүй байж одоо энэ олон жил дахиад л одоо бараг домог болж байгаа юмаа оруулж ирээд байх юм.

 Сургуулийн кемп эд нар. Юу ч явахгүй байгаа шүү дээ. Ямар ч ажил байхгүй байгаа. Тэгээд үүн дээр оруулж ирдэг нь ямар учиртай юм бэ? Энэ ажлын зүгээр ажил хийе гэсэн төсөөлөл нь 10 хувь байгаа байх. 90 хувь нь бол зүгээр агаар дээр хийгдсэн шүү дээ. Шал худлаа зүйл оруулж ирж байгаа. Чингэлтэй дүүрэгт 10 бага сургууль цэцэрлэгийн комплексын ажил ямар явж байгаа талаар та манай Чингэлтэй дүүргээс сонгогдсон гишүүдэд тодорхой мэдээллийг дараа өгөө дбайх гэж би хэлмээр байгаа юм.

 Эрүүл мэндийн салбар за халдварт өвчин буурсан гэж тоо оруулж ирж байна. Статистик тоо. Гадуур нь улаан бурхан болж байна шүү дээ. Улаан бурхан та бүхэн харж байгаа биз дээ тоо бол ерөөсөө тодорхой бус тоо шүү. Энэ бол одоо ямар ч үндэслэлгүй тоо оруулж ирж байна. Эрүүл мэндийн салбарын эрх зүйн орчныг боловсронгуй болгох сүүлийн 3 жилийн хугацаанд Тамхины хяналтын хууль. Эрүүл мэндийн салбарын эрх зүйн орчныг боловсронгуй үндсэн тийм чанартай хууль биш шүү дээ. Тамхины хяналтын хууль. Ийм ач холбогдолгүй, авцалдаагүй зүйл энд бичдэгээ та нар боль л доо. Одоо эрүүл мэндийн салбар бол яах аргагүй зах зээлийн өрсөлдөөн салхи оруулах ийм салбар болоод байгаа. Бахь байдгаараа л байж байгаа. Боловсрол, эрүүл мэнд 2.

 **Д.Батцогт: -** Гишүүд санал хэлж дууслаа. Тэгээд яах вэ ер нь бол үндсэн чиглэл гэдэг юмыг жил бүр жижүүрийн юм оруулж ирээд батлуулдаг. Дараа нь бас дүгнэж нэг ярьдаг. Үүнээс ер нь ямар ч олигтой үр дүн гарахгүй байна гэж гишүүд маш их шүүмжилж байгаа шүү дээ. Үндсэн чиглэлийнхээ юмыг шүүмжлэх гэж байгаад бодлогоор явж байгаа гайгүй ажлуудаа бас давхарт нь шүүмжилж унадаг юм байна шүү.

 Би бол тэр Кембриж гэдэг юмнаас чинь татгалзаагүй шүү дээ. Явж байгаа шүү дээ. Энэ боловсролын салбарт бол овоо шинэчлэлийн гайгүй юм явж байгаа бол энэ боловсролын салбарт бол би сайн явж байгаа гэж үзэж байгаа. Энэ Улаанбаатар хотын сургуулиудын хүртээмжийн асуудлыг сайжруулахын тулд олон юм хийж байгаа шүү дээ. Сая 72 сургуулийг зөвхөн Улаанбаатарт барихаар шийдсэн. Дээрээс нь тэр Хятадын буцалтгүй тусламжаар бас сургууль баригдана гэх мэт ажлууд хийгдэж байгаа. Харин Боловсролын яам энэ шинэ баригдаж байгаа сургууль тэр шинээр баригдаж байгаа цэцэрлэгүүдийнхээ хувьсах зардал энэ төсөв дээр суух ёстой юмнуудыг нь эртнээс зөв тооцоолж зөв оруулж ирэх л асуудал нь чухал байгаа юм. Үндсэндээ ингээд гишүүд үг хэлж дууслаа. 3 санал гарсан байна. Одоо саналаар санал хураалт явагдана.

 Д.Хаянхярваа, Л.Энх-Амгалан, Д.Сарангэрэл, Д.Сумъяабазар нарын гишүүд зорилт 19 болгож Олон хүүхэд төрүүлсэн эх, олон хүүхэдтэй гэр бүлийг дэмжих хөтөлбөр боловсруулж хэрэгжүүлнэ гэж зорилт 19 болгож оруулъя гэнэ. Санал хураалт. Дэмжье гэдгээр санал хураалт явуулъя.

 Угаасаа ийм юм байгаа биз дээ. За дэмжээд л өгье.

 13 гишүүн санал хураалтад оролцож, 10 гишүүн дэмжлээ.

 Дараагийн санал хураалт. Малчдын хөдөлмөрийн онцлогийг харгалзан тэтгэврийн насыг өөрчлөх асуудлыг судалж шийдвэрлэнэ. Д.Хаянхярваа, Л.Энх-Амгалан, Д.Сарангэрэл, Д.Сумъяабазар. Үүн дээр уг нь юу явж байгаа даа. Сая Ц.Туваан даргын юун дээр ч гэсэн байсан. Бид нар энэ тэтгэврийн даатгалын тогтолцооны асуудлыг нь шинэчлэх юмнууд явагдаж байгаа. Нийгмийн даатгалын үндэсний зөвлөл дээр бараг ажлын хэсэг гарсан ажиллаж байгаа бил үү, үгүй бил үү? Тийм ажиллаж байгаа.

 Зорилт 19.7. За яах вэ дээ гишүүд чинь бүгд л ярьдаг юм л даа. За санал хураалт явуулъя.

 13 гишүүн санал хураалтад оролцож, 8 гишүүн дэмжсэнээр 61.5 хувиар дэмжигдлээ.

Дараагийн санал хураалт зорилт 19. Д.Хаянхярваа, Л.Энх-Амгалан, Д.Сарангэрэл, Д.Сумъяабазар Ахмадуудаа халамжлах, ач санах хуультай болгоно гэж. Энэ чинь үндсэн чиглэлд нь ордог юм уу? Энэ бол Улсын Их Хурлын гишүүд хууль санаачлаад өргөн барих эрх нь байж байгаа шүү дээ. Өргөн барьсан юм уу? За санал хураалт явуулъя. Төрөөс ахмадын талаар ач санаад л байх уу тэгээд. Энэ нэг юмыг нь дараагүй юм байна шүү дээ би.

 13 гишүүн санал хураалтад оролцож, 5 гишүүн дэмжиж 38.5 хувийн санал авч уналаа. Санал хураалгалаа гишүүн ээ. Хураалгаад дарсан байна шүү дээ. Би эсрэг өгч байна. Үгүй, үгүй. Яг санал хураалт явлаа гээд санал хураалт яваад түрүүн дэмжиж байгаад одоо сая дэмжихгүй болоод уналаа. Үгүй, үгүй тэр чинь дараад түүний дараа дон дон гээд дуугарч байгаа байхгүй юу. Дуугараад явчихлаа. Дарсан, дарсан. Дараад эхлээд нөгөө түүний чинь дараа нэлээн удахгүй юу. Тэгээд дараад явуулсан. Дахиж санал хураалт байхгүй шүү дээ. Санал хураалт яваад уначихлаа шүү дээ. Бид нар би түрүүнийх дээр нь дэмжиж өгч байснаа саяынх дээр дэмжсэнгүй. Тийм учраас тэгээд уначхаж байгаа юм. 5 гишүүн дэмжсэн шүү дээ сая. Одоо санал хураалт болсон юм чинь юу яах юм бэ? Дахин хураалгах эрх надад байхгүй шүү дээ. Ийм юмаар энэ чинь тэртээ тэргүй л явах ёстой л юм шүү дээ. Энэ дээр заавал оруулж байх ямар шаардлагатай юм бэ? Би халдаагүй, би таны өгсөн саналаар санал хураалт явууллаа шүү дээ. Улсын Их Хурлын 6 гишүүний өгсөн саналаар чинь санал хураалт яваад дэмжигдсэнгүй гишүүн ээ. Би ямар ч асуудал байхгүй.

 Санал хураалт дууссан. Тэгээд одоо манай Байнгын хорооны ажлын алба гишүүдийн гаргасан хэлж байгаа саналууд дээр бас анхааралтай хандаж санал, дүгнэлтээ сайн бэлтгэж Эдийн засгийн байнгын хороонд хүргүүлэх учиртай.

 Эдийн засгийн байнгын хороонд манай Л.Энх-Амгалан гишүүн саналаа тайлбарлаад хэлнэ биз дээ. Л.Энх-Амгалан гишүүнийг томиллоо. Өнөөдрийн Байнгын хорооны хурал дууслаа. Эрхэм гишүүдэд баярлалаа.

***Хуралдаан 1 цаг 40 минут үргэлжилж, 16 цаг 28 минутад өндөрлөв.***

 Дууны бичлэгээс буулгасан:

 ПРОТОКОЛЫН АЛБАНЫ

ШИНЖЭЭЧ Д.УЯНГА